CACAH JIWA 15 BAN - Ida Sang Hyang Widi Wasa maicayang - Bible Search\nCACAH JIWA 14 CACAH JIWA 16\nCACAH JIWA 15\nPidabdab indik aturan\n1Ida Sang Hyang Widi Wasa maicayang ring Dane Musa, 2pidabdab-pidabdab sane patut kalaksanayang antuk bangsa Israele, rikalaning ipun sampun magenah ring tanah sane pacang kapaicayang ring ipun antuk Ida Sang Hyang Widi Wasa. 3Pabuat aturan sane maborbor wiadin panaur sesangi, wiadin aturan saking suka lila, wiadin aturan pabuat upacara-upacara sane biasa, wewalungan sane inucap ring sor puniki, dados aturang ring ayun Ida Sang Hyang Widi Wasa, inggih punika: banteng jagiran, biri-biri wiadin kambing. Ambun aturan rayunane punika ngawinang ledang pakayunan Ida Sang Hyang Widi Wasa. 4-5Sapasiraja ngaturang biri-biri wiadin kambing makadados aturan maborbor ring ayun Ida Sang Hyang Widi Wasa, ipun patut taler makta tepung akilogram, kulet antuk minyak saitun aliter makadados aturan sesajen miwah toya anggur aliter. 6Yening wenten anak maturan biri-biri muani, ipun patut taler ngaturang tepung kalih kilogram, kulet antuk minyak saitun aliter tengah makadados aturan sesajen, 7miwah toya anggur aliter tengah. Ambun aturane punika ngawinang ledang pakayunan Ida Sang Hyang Widi Wasa. 8Yening banteng jagiran sane katurang makadados aturan maborbor, wiadin aturan panaur sesangi, wiadin aturan-aturan karahayuan, 9aturane punika patut taler kadagingin tepung tigang kilogram, miwah minyak saitun kalih liter pabuat aturan sesajen, 10miwah toya anggur kalih liter. Ambun aturane punika ngawinang ledang pakayunan Ida Sang Hyang Widi Wasa.\n11Punika makasami patut katurang sareng-sareng ring sabilang banteng jagiran, biri-biri muani, biri-biri wiadin kambing. 12Yening wewalungane punika lintangan ring asiki, aturan tepung, minyak miwah toya anggure taler patut kawewehin manut perbandingannyane. 13Indike punika patut kalaksanayang antuk bangsa Israele suang-suang rikalaning ipun ngaturang aturan rayunan. Ambun aturane punika ngawinang ledang pakayunan Ida Sang Hyang Widi Wasa. 14Wong sunantara sane magenah ring pantaran semetone yadian ipun magenah wantah ajebos, wiadin magumana ngantos sue, ipun patut ninutin pidabdabe punika, rikalaning ipun ngaturang rayunan sane ambunnyane ngawinang ledang pakayunan Ida Sang Hyang Widi Wasa. 15-16Sakancan pidabdab miwah tata kramane punika pateh pabuat wong Israel, wiadin pabuat wong sunantara. Wong Israel miwah wong sunantara punika pateh ring ayun Ida Sang Hyang Widi Wasa. Indike punika manggeh salami-laminipun.\n17Ida Sang Hyang Widi Wasa maicayang ring Dane Musa, 18pidabdabe sane inucap ring sor puniki mangda kalaksanayang antuk wong Israele, ring jagate sane jaga kapaicayang antuk Ida Sang Hyang Widi Wasa ring ipun. 19Yening semeton ngajengang pamupon jagate punika, semeton patut nganehang punika abagian, makadados aturan istimewa pabuat Ida Sang Hyang Widi Wasa. 20Yening semeton manggang roti sane malakar antuk pamupon gandum semetone sane pangawit, rotine sane pangawit punika patut aturang semeton ring ayun Ida Sang Hyang Widi Wasa, makadados aturan sane istimewa. Caranipun semeton ngaturang rotine punika pateh sakadi rikalaning semeton ngaturang aturan beras gandum sane pinih pangawit. 21Semeton patut ngaturang roti sane pangawit punika ring ayun Ida Sang Hyang Widi Wasa, makadados aturan sane istimewa buat salami-laminipun.\n22Menawite wenten anak sane nenten nyelapang lenga sajeroning nglaksanayang makudang-kudang pidabdab sane sampun kapaicayang antuk Ida Sang Hyang Widi Wasa ring Dane Musa. 23Samaliha menawite ring benjang pungkur pasamuane lenga nglaksanayang sakancan pidabdabe sane sampun katitahang antuk Ida Sang Hyang Widi Wasa ring Dane Musa. 24Yen pet pasamuane iwang sakadi sapunika, malantaran ipun nenten uning ring pidabdab, pasamuane patut ngaturang banteng jagiran asiki makadados aturan maborbor. Aturane punika patut taler kasarengin antuk aturan sesajen miwah toya anggur sakadi sane sampun kamanggehang. Ambun aturane punika ngawinang ledang pakayunan Ida Sang Hyang Widi Wasa. Sajawining punika pasamuane patut taler ngaturang biri-biri asiki makadados aturan panyupat dosa. 25Irika sang pandita patut ngamargiang upacara panyupat dosa pabuat pasamuane, kenginan Ida Sang Hyang Widi Wasa pacang ngampurayang pasamuane, santukan iwangipun punika nenten ulihan nyelapang, samaliha ipun sampun ngaturang aturan panyupat dosa makadados aturan rayunan ring ayun Ida Sang Hyang Widi Wasa. 26Sawatek wong Israel miwah wong sunantara sane wenten ring pantarannyane, jaga kampurayang, santukan ipun sareng sami sampun iwang.\n27Yening wenten anak madosa ulihan ipun nenten nyelapang, ipun patut ngaturang kambing lua sane matuuh ataun, makadados aturan panyupat dosa. 28Sang pandita patut nglaksanayang upacara panyupat dosa punika ring pamorboran aturane, buat nyinahang mungguing anake punika sampun bebas saking dosanipune, tur Ida Sang Hyang Widi Wasa jaga ngampurayang dosan anake punika. 29Pidabdabe puniki kamargiang pabuat anake sane madosa ulihan ipun nenten nyelapang, yadian ipun wong Israel wiadin wong sunantara sane magumana irika.\n30Nanging yening wong Israel wiadin wong sunantara punika nyelapang malaksana dosa, ipun nganistayang Ida Sang Hyang Widi Wasa. Anake kadi asapunika patut kadanda pati, 31santukan ipun langgana, purun ring Ida Sang Hyang Widi Wasa, samaliha ipun nyelapang mamurug titah Ida Sang Hyang Widi Wasa. Anake punika padem malantaran dosanipune niri.\nAnak sane mamurug rahina Sabat\n32Sedek rahina anu, rikala wong Israele magenah ring tegal melakange, wenten anak muani katangehan sedek ngrereh saang ring rahina Sabate. 33Anake punika raris katangkilang ring Dane Musa, Dane Harun miwah pasamuane sami, 34tumuli katahan irika, duaning durung kuningin, napi sane patut katiwakang ring ipun. 35Irika Ida Sang Hyang Widi Wasa tumuli masabda ring Dane Musa, kadi asapuniki: “Anake ento patut kukum mati. Ia patut kajak pesu ka jabaan pakemahanne. Ditu pasamuane patut ngencurin ia aji batu kanti mati di jabaan pakemahane ento.” 36Irika pasamuane raris makta ipun ka jabaan pakemahane, tumuli ngencurin ipun antuk batu kantos padem, sakadi sane sampun katitahang antuk Ida Sang Hyang Widi Wasa.\nPidabdab indik gegelenteran\n37Ida Sang Hyang Widi Wasa ngandikayang Dane Musa, 38ngrauhang titahe puniki ring bangsa Israele, sapuniki: “Gaenangja tanggu-tanggun bajun kitane gegelenteran, tur tegulin tali pelung sig asing-asing gegelenterane ento. Unduke ene patut manggehang kita salawas-lawasne. 39Gegelenterane ento gunane makadadi painget, sabilang kita nepukin gegelenterane ento, kita lakar inget teken sakancan titah Ulune, tur sedia lakar ninutin. Buina malantaran ento kita tusing lakar ngalahin Ulun, buat nuukin sapakitan kitane. 40Gegelenterane ento lakar matinget kita buat ninutin sapatitah Ulune, apanga kita sesajaan tuah dadi druen Ulune. 41Ulun ene Sang Hyang Widi Wasa, Widin kitane, Ulun ane ngajak kita makaad uli di Mesir, apanga Ulun dadi Widin kitane. Ulun ene Ida Sang Hyang Widi Wasa.”


DHARMA WACANA Kautaman Pejati ~ PorosanBali\nHome » KESUSASTRAAN » DHARMA WACANA Kautaman Pejati\nJune 18, 20182 comments\nDane jero mangku sane suciang titiang\nPara angga panureksa sane dahat mustikayang titiang\nPara atiti miwah ida dane sane sareng sami sane dahat kusumayang titiang\nSaha Sekeha truna sangu amerta sane tresna sihin titiang\nPinih ajeng lugrayang titiang ngaturang puja pangastuti majeng Ida Sang Hyang Parama Kawi, saantukan mawiwit saking wara nugrahan Ida, ring panumaya galah sane becik puniki, titiang prasida masadu ajeng sareng Ida Dane sareng sami, ring parikrama panureksan Lomba Desa Undagan Kabupaten Tabanan warsa kalih tali plekutus.\nIda Dane para pamiarsa sane kusumayang titiang, sane mangkin lugrayang titiang nagingin galah puniki antuk darma wecana sane mamurda Kautaman Banten Pejati\nIda dane para pamiarsa sareng sami sane dahat wangiang titiang, pinaka krama hindu sampun majanten tan surud-surud ngerastiti bakti ring Ida Sang Hyang Widi Wasa, saantukan ida sane ngawiwenang ngawiwasa sahaning sane wenten ring jagate sekala wiadin niskala. Ring kawentenan ida sane nirguna, iraga maraga manusa majanten muatang sarana wiadin nyasa pinaka pralambang ida, sinalih tunggil ipun majalaran antuk banten. Sekadi sane munggah ring Lontar Yajña Prakrti “sahananing bebanten pinaka raganta tuwi, pinaka warna rupaning Ida Bhatara, pinaka anda bhuana”. Ring makatahing soroh banten sane wenten, wenten kasinanggeh banten pejati sane sampun majanten ketah kauningin pakantenanipun, nanging akeh durung tinas uning ring semertin ipune.\nIda dane sareng sami sane wangiang titiang,\nPejati wantah mawiwit saking kruna Jati, antuk semertin ipun sapunapi iraga yakti-yakti nunggilang kayun ngaturang sembah bakti ring ida bhatara, tan madwapara, sayuwakti mawiwit saking padma hredaya. Pejati kawangun antuk makudang-kudang sarana, inggian marupa daksina, banten peras, banten ajuman, anaman kelanan, panyeneng, pesucian miwah segehan alit. Yening ring lakaran ipun, wenten marupa plawa, sane nenten sios satmaka cihna kayune sane dayuh. Sekar pinaka cihna rasa sane wenten ring angga, wija pinaka winih-winih kasucian, toya plambang tirta pawitra miwah amerta, saha geni wantah pinaka pandita saha ngupasaksi yadnya sane kamargiang .\nIda dane sareng sami, daksina sane pinaka paralambang ida bhatara, taler kawangun antuk makudang-kudang sarana. Kapertama wenten marupa bakul, nenten wenten sios pinaka pralambang arda wiadin candra. Wenten marupa kelapa maperucut pinaka simbul ida bhatara brahma saha pinaka nada, bedogan pinaka pralambang swastika, kojong pesel-peselan mapragayan ardanareswari miwah wenten kojong gegantusan, pralambang akasa lawan pertiwi.\nWenten taler sarana penegep siosan, inggih punika marupa adeng bebek, pinaka guna satyam. Iraga kaelingang mangda setata nginggilang dharma sadhu ring kahuripane puniki. Sarana marupa tampelan boya tios wantah pralambang trimurti, brahma, wisnu kalawan siwa. Iisan pisang pralambang sang hyang darma, saha wenten benang mawarni petak, tan wenten sios wantah Pragayan Ida Bhatara Siwa.\nRaris baosang titiang bebacakan kaping untat sane marupa anaman kelanan. Puniki wantah pralambang saking kawentenan Sad Ripu ring angga sarira sane sampun sida kakeret mawinan sida mawesana becik ring tata titi parilaksana mahurip wiadin maprawerti ring jagate. Sekadi punika, kawikanan para lingsir-lingsire dawege nguni, makarya nyasa ida bhatara nganutin sastra agama. Iraga sane wenten mangkin wantah nami kemanten.\nRing panglimbak jaman sekadi mangkin, kawentenan pejati sampun sida katumbas ring makudang-kudang genah, saha sami ngaruruh sane sarwa dangan. Yening iketang ring kasuksman pejati punika, sampun majanten becikan yening pejati kakaryanin praragan, satmaka pepalihan brata saha sradha bakti ring ida bhatara sane sayuwakti mawiwit saking padma hredaya.Yening samian punika sida kamargiang, sampun majanten tetujon agama druwe, moksartam jagadhita ya ca iti dharma, sida kakardinin .\nIda dane sareng sami sane kusumayang titiang, asapunika dharma wacana sane prasida aturang titiang. Mogi-mogi wenten pikenohnyane saha sida kaanggen sepat siku-siku risajroning ngamargiang kahuripane puniki. Makawesananing atur, puputang titiang antuk paramashanti,\n☆ Henry Divano ☆ 12 August 2019 at 16:53\n☆ Henry Divano ☆ 12 August 2019 at 16:58


Anake muani cenik ento ngalahin desane ento.\nAnake muani cenik ento ngalahang desane ento.\n‘The boy beat the village.’\nAnake luh ento kalahina tekan anake muani ento.\n‘The woman was left by the man.’\nDesane ento kalahina teken anake muani cenik ento.\n‘The village was left by the boy.’\nAnake luh ento kakalahin tekan anake muani ento.\nDesane ento kakalahin teken anake muani cenik ento.\n–No data it is already a locative construction y


Kreativitas ri kala Gering Agung Covid-19 - BASAbaliWiki\nKreativitas ri kala Gering Agung Covid-19\nNi Kadek Unik Jayanti\nNI KADEK UNIK JAYANTI_MAHASABA\nPulo Bali silih tunggil pulo saking 17.000 langkung kepulauan sane wenten ring Indonesia. Antuk linggah genahne 123,98 km2. Manut geografis pulo niki magenah ring garis khayal 825 23 lintang selatan lan 11514 55 bujur timur. Niki sane makahawinan Bali madrebe iklim tropis sekadi pahan Indonesia sane lianan. Pulo Bali yukti ngulangunin mawinan kebawos daerah wisata. Krama sane wenten ring Bali wantah krama Sane aktif lan kreatif. Sakewanten Sampun awarsa lintang Pulo Bali keni krisis ekonomi sangkaning pakibeh jagat Covid 19 Utawi Corona.\nVirus Corona wantah sinunggil virus sane ngawetuang pinungkan infeksi saluran pernafasan dangan ngantos rahat makadi flu, batuk, demam miwah sane lianan. Sampun akeh Sane keni pinungkane puniki bilih-bilih wenten akeh Sampun Sane ngemasin padem. Wit wentene virus puniki sami kawentenan ekonomine ring Indonesia rauh ke Bali tambis-tambis kaon. Krama Bali Sampun meweh polih pangupajiwa. Turmaning akeh Sampun Sane nenten medue pakaryan santukan keni PHK taler akeh genah mautsaha sane nenten prasida nglanturang utsahanyane. Nenten ring ekonomi kemanten, ring baga-baga lianan taler keni pikobet sangkaning covid 19 puniki. Makadi ring baga pendidikan Sampun kamargiang pangrencana paplajahan online Utawi daring Sane kamargiang saking genah soang-soang.\nSaking pikobet virus covid 19 punika, Wenten Sane panggihin titiang anggen nepasin akidik pakibeh ring kramane makadi madolan canang. Canang sarahina kaanggen sarana ngrastiti Widhi olih krama Hindu. Yening mautsaha puniki majanten Wenten kepir-kepir utsaha anggen Ngwantu ekonomi kramane. Santukan kantun pandemi, patut taler kautsahayang madolan canang nganutin protokol kesehatan. Utsahayang Mangda nginutin zaman, anggen piranti Sane prasida ngwantu nyobyahang makadi media sosial turmaning indik pengarga Mangda nenten langkung ring Sane Sampun memargi. Niki wantah utsaha Mangda sangkaning pandemi Iraga Tetep kreatif lan inovatif Sane taler prasida nginggilang rasa jengah ngewirangin Mangda covid sida matilar.


Nehemia 13 (BALI)\n1Rikala Pidabdab Dane Musa kawacen saha santer ring arepan rakyate, kapanggih wenten sinurat mungguing bangsa Amon wiadin bangsa Moab nenten pisan kalugra maug dados kaulan Ida Sang Hyang Widi Wasa,\n2duaning wong Amon miwah wong Moab punika nenten ngwehin bangsa Israele pangan lan kinum rikala bangsa Israele mamargi medal saking panegara Mesir. Tungkalikanipun wong Amon miwah Moab punika sampun ngupahin Dane Bileam buat nemah bangsa Israele, nanging Ida Sang Hyang Widi Wasa malikang temahe punika dados merta.\n3Rikala rakyat Israele miragi pidabdabe punika kawacen, ipun tumuli ngamedalang wong sunantarane saking pasamuannyane.\n4Sang Pandita Elyasib sane kapisara ngenterang gudang-gudang Perhyangan Agunge, saking sue masawitra becik pisan ring Dane Tobia.\n5Dane Elyasib ngwehin Dane Tobia ngangge kamar sane ageng, sane wantah kanggen buat ngenahang aturan-aturan pabuat parapanditane miwah aturan pahdasan saking gandum, anggur, minyak saitun pabuat wong Lewi, pabuat juru kidung miwah pabuat pajagaan Perhyangan Agunge.\n6Duk punika tiang nenten wenten ring Yerusalem, santukan ring taun sane kaping tigang dasa kalih panyeneng Ida Sang Prabu Artahsasta, tiang mawali ka Babel buat tangkil ring ajeng ida sang prabu. Sasampune punika, nenten malih amunapi suenipun,\n7tiang kalugra malih mawali ka Yerusalem. Irika tiang manggihin mungguing Dane Elyasib ngwehin Dane Tobia nganggen satunggaling kamar ring Perhyangan Agung.\n8Tiang pedih pisan, mawinan tiang raris ngentungang saluiring barang-barang paderbean Dane Tobia.\n9Sasampun punika, tiang raris mrentahang mangda kamar-kamare punika kasuciang nganggen upacara, samaliha mangda prabot-prabot Perhyangan Agunge, aturan pamupon jagate miwah menyane malih kagenahang irika.\n10Tiang taler uning, mungguing juru kidung Perhyangan Agunge miwah wong Lewine makasami pada mawali ka abian-abiannyane suang-suang, duaning rakyate nenten malih maturan buat pangupa jiwan wong Lewine.\n11Tiang nglemekin parapangentere duaning dane manggayang Perhyangan Agunge tan kalinguang. Tiang tumuli ngajak wong Lewi miwah juru kidunge mawali ka Perhyangan Agung tur ngaturin dane malih makarya.\n12Sasampune punika rakyat Israele malih makta aturan pahdasan saking gandum, anggur miwah saitun ka Perhyangan Agunge.\n13Tiang misarayang anake sane munggah ring sor puniki buat ngenterang gudang-gudange, inggih punika: Pandita Selemya, Dane Sadok sane pradnyan ring Pidabdab miwah Dane Pedaya, wong Lewi. Dane Hanan okan Dane Sakur, putun Dane Matanya, makadados pangancang sang tiga. Tiang pracaya ring anake punika mungguing dane jujur ngedumang jatah pabuat anake sane makarya sareng-sareng ring dane.\n14Oduh Ratu, Sang Hyang Widi Wasa, ledang IRatu eling mungguing napi sane margiang titiang punika wantah pabuat Perhyangan Agung Palungguh IRatu miwah pabuat pangubaktine irika.\n15Rikala punika tiang manggihin rakyat Yehuda meres anggur ring rahina Sabate. Sane tiosan ngajang gandum, toya anggur, woh anggur, woh aa miwah barang-barang sane tiosan ngangge keledae baktana ka Yerusalem. Tiang mapetinget ipun mangda ipun sampunang ngadol punapa-punapi ring rahina Sabate.\n16Wenten makudang-kudang anak saking Tirus makta ulam miwah barang-barang mawarni-warni ka Yerusalem buat jaga kadol ring bangsan tiange ring rahina Sabate.\n17Tiang mapakeling ring pamimpin rakyate sapuniki: “Indayangja cingakin kajaatan semetone. Semeton sampun ngletehin rahina Sabate.\n18Malantaran indike sane kadi asapunika Ida Sang Hyang Widi Wasa sampun nyisipang leluur semetone rikala Ida ngrauhang bencana ring kotane puniki. Sane mangkin malah semeton ngawinang bendun Ida Sang Hyang Widi Wasa langkungan malih nibenin wong Israele, duaning semeton nganistayang rahina Sabate.”\n19Duaning punika tiang raris mrentahang mangda gapura-gapuran kotane kaunebang ngawit saking nyoreang rikala ngamimitin rahina Sabate. Yening rahina Sabate sampun lintang, wau gapura-gapuran kotane malih kabukak. Tiang ngenahang makudang-kudang anak ring gapura-gapurane punika mangda sampunang pisan wenten barang-barang sane kabakta ngranjing ka kota ring rahina Sabate.\n20Apisan wiadin ping kalih wenten sudagar sane ngadol barang mawarni-warni ring rahina Sukrane nginep awengi mepek ring jabaan temboke.\n21Tiang raris mapakeling ipun sapuniki: “Nenten wenten gunanipun ragane nyantosang ring jabaan temboke kantos benjang semengan. Yening ragane malih sapunika, tiang jaga makerasin ragane.” Ngawit saking rahinane punika ipun tan naenin malih rauh ring rahina Sabate.\n22Tiang mrentahang mangda wong Lewine nyuciang raga raris nyaga gapura-gapurane mangda sawiakti rahina Sabate punika kasuciang. Oduh Ratu Sang Hyang Widi Wasa, ledang IRatu eling ring titiang, malantaran indike punika. Suecaninja titiang antuk sih pasuecan Palungguh IRatu sane ageng.\n23Rikala punika taler tiang uning mungguing akeh wong Yahudi sane ngambil somah wong Asdod, wong Amon miwah wong Moab.\n24Wenten makudang-kudang pianakipune nganggen basa Asdod wiadin nganggen basa sane tiosan tur nenten midep nganggen basan tiange.\n25Tiang nglemekin ipun, nemah ipun, nigtig ipun, tur mutbut bokipune. Sasampune punika tiang ngenken ipun mangda masumpah sajeroning parab Ida Sang Hyang Widi Wasa, mungguing ipun wiadin pianak-pianakipune nenten jaga juang kajuang ngajak wong sunantara.\n26Sapuniki baos tiange ring ipun: “Luh-luh wong sunantarane sampun ngawinang Ida Sang Prabu Salomo ngardi dosa. Ida punika agengan yan bandingang ring pararatu bangsane tiosan. Ida Sang Hyang Widi Wasa asih sueca ring ida tur Ida ngadegang ida dados ratun wong Israele makasami, nanging ida taler sampun ngamargiang dosane puniki.\n27Yening asapunika, napike tiang sareng sami patut nuutin tetuladan ragane tur tempal ring Widin iragane malantaran ngambil anak luh wong sunantara?”\n28Dane Yoyada punika okan Pandita Agung Elyasib, nanging wenten sinalih tunggil okan Dane Yoyada marabian ngajak okan Dane Sanbalat saking Bet-Horon. Duaning punika tiang raris nundung Dane Yoyada saking kota Yerusalem.\n29Oduh Ratu Sang Hyang Widi Wasa, ledang Palungguh IRatu eling, sapunapi jadmane punika ngletehin pandita sesamannyane miwah prajanjian sane kardi IRatu ring parapandita miwah wong Lewine.\n30Tiang raris nyuciang ipun saking saluiring paindikan sane saking dura negara. Tiang raris makarya pidabdab pabuat parapandita miwah wong Lewine mangda dane suang-suang uning ring tugasnyane.\n31Tiang taler nabdabang indik saang buat morbor aturan-aturan sane patut kabakta ring rahina sane sampun kapastiang miwah woh-wohan sane puponin wiadin alap ipun pangawit. Oduh Ratu Sang Hyang Widi Wasa, ledang IRatu eling ring indike punika, tur ledang IRatu nyuecanin titiang malantaran indike punika.


» Orti BaliSenin, 24 April 2011 | BPSareng Midabdabin Sutra LiarI Gusti Mad� Arsawan\nRamianyan� gatra-gatra indik kaw�ntenan uled singet san� kanikayang ngrurug papitu kabupat�n lan kota ring Bali ngusik manah alumnus Intitut Teknologi Bandung puniki. Napimalih I Gusti Made Arsawan, kenten pesengan anak lanang puniki wantah kauningin pinaka silih tunggil ahli t�kstil ring Bali. Arsawan k�nten dan� ketah kasambat, taler kauningin pinaka seniman kain san� seneng malajahin warna-warna alami. Sangkaning rasa meled uning lan kacampuh ring rasa tresnandan� ring kain Bali ngawi dan� lunga ka Karangasem, ngatonang napi san� karamiang ring koran-koran� indik kaw�ntenan uled singet san� ngrurug.\n�Duk ngatonang uled-uled san� pangrenteng ring punyan Kedondong krama ring Banjar Biok, D�sa Tumbu Karangasem punika titiang pastika pisan uled punika wantah uled Cricula san� prasida ngasilang kokon sutra mawarna emas. Uled-uled san� pangl�nt�ng i rika w�nten san� sampun ngranjing ka pahan lima, sampun jagi makarya umah utawi kepompong,� k�nten dan� nyerita. Punika awinan dan� marasa garjita duaning kantun w�nten krama san� n�nten ngamademang uled-uled inucap. Duaning kantun w�nten uled san� kantun maurip titiang pastika siklus hidup uled Cricula puniki pacang mamargi antar, tur pacang prasida kapiara,� baos dan� saha kenyung.\nYadiastun uled-uled punika prasida ngasilang kepompong sutra emas, san� prasida kaolah dados benang sutra, Arsawan nganikain mangdan� kraman� yatna lan n�nten grasa-grusu sahasa ngalap kepompong uled-uled� punika.\n�Kepompong uled� punika pacang madu� kwalitas becik y�ning kaambil ri sampun� kabetbetn� medal saking genahn� makules punika. Yening kaambil sadurung i kabetbet medal, kepompong� pacang kaonang, lan i kabetbet pacang padem lan pacang megatang siklus hidup kabetbet inucap,� Arsawan nerangang.\nSiosan ring punika, anak lanang maputra tatiga puniki taler banget nunas uratian pemerintah mangda nenten ngutang pasu�can Widhi san� marupa akehnyan� uled sutra liar kapanggihin.\n�Ngiring ja sareng sami midabdabin kaw�ntenan uled-uled sutra liar� puniki antuk parilaksana seken lan becik. Kaw�ntenan puniki patutn� prasida ngulgul pangrasa pemerintah mangda sumeken midabdabin sutra liar puniki, napi malih i raga ring Bali kauningin pinaka da�rah seni lan pusat pariwisata,� k�nten pangaptian dan�. (ita)


Bali Matangi - Bali Matangi\nSchool/Org (if applicable)\nUHN IGB Sugriwa Denpasar\nbecik pesan punika, pemerintah mangda ngetatang kawentenan protokol kesehatan ring Bali. Sadurung wisatawanne rauh ke Bali mangda negesang surat vaksin tur ngrlaksanayang rapid utawi swab test. Yening hasil punika negatif, wawu kapolihang rauh ke Bali. Ring keadaan mangkin sampun wenten varian virus anyar, ningalin indik punika prokes ring bali mangda kamargiang. Himbauan lan peraturan-peraturan patut pesan kalaksanayang angen nertibang masyarakate. Ngenenin perkembangan zaman patut pisan memanfaatkan teknologi angge ningkatang pariwisata bali. media promosi pariwisata patut kalimbakang ring sekancan media online taler tetep memanfaatkan aplikasi peduli lindungi ring objek-objek wisata\nNi Luh Putu Mita Kristina Dewi\nPatut Nike becik pesan, pemerintah mangda ngetatan protokol kesehatan demi kebaikan masyarakat sane lianan,antuk pariwisata patut Nike selain lewat langsung antuk kemajuan pariwisata lewat media sosial Nike sanget patut\nWhat should the government do to stimulate and sustain tourism in Bali?\nPemerintah sampun ngamedalang Peraturan Menteri Hukum dan HAM No. 11 Warsa 2020 indik Pelarangan Sementara Orang Asing Masuk Wilayah Negara Republik Indonesia. Geguat saking pemerintah punika matetujon nees panglimbak Covid-19 ring Indonesia, nanging mawesana kaon majeng pangrauh wisatawan dura negara utaminipun ring Bali, napi malih Bali banget ngandelang widang pariwisata. Madasar antuk punika, makudang-kudang pidabdab san prasida kamargiang olih pemerintah sajeroning nangiang pariwisata Balin mangkin kantos kapungkur wekas minakadi: 1.Ngamargiang becik prokes CHSE, minakadi protokol kesehatan sane kadasarin antuk Cleanliness, Health, Safety, Environment CHSE , inggih punika nguratiang becik indik karesikan, kesehatan, katreptian wewidangan rauhing ring kalestarian palemahan genah wisata. Antuk pamargi punika majanten wisatawan prasida degdeg kayunnyan rauh ka genah wisata yadiastun kantun masa pandemi. 2.Ngwatesin wisatawan san rauh wiadin budal saking Bali, mategepan asil test PCR negatif miwah antuk setata nguratiang protokol kesehatan san becik. 3.Ngamargiang Test-Trace-Treat, inggih punika pencegahan, penelusuran, miwah pemantauan aktif. Program puniki kamargiang ri kala w nten krama san katarka positif Covid-19. Ring paletan kapertama, pasien ngamargiang rapid test miwah swab test, mangda kauningin negatif utawi positif Covid-19. Tiosan punika, kaselehin sapasira san naenin mapagubugan sareng pasi n utawi polih kontak langsung sareng pasi n, mangda ngamargiang isolasi. 4.Travel Bubble, melarapan antuk pidabdab puniki, wisatawan san sampun ngamolihang vaksin miwah ngamargiang makudang-kudang test, prasida rauh ka Bali, nanging kaenterang antuk agen perjalanan, mawinan wisatawan prasida rauh ring wewidangan san ngranjing zona hijau utawi genah sane kadadosang. 5.Nyiagayang genah mawajik ring makudang-kudang genah san ak h karauhin olih wisatawan, nglaksanayang pangresikan antuk disinfektan ring genah wisata, miwah nyiagayang petugas sane nyobyahang ring wisatawan mangda setata nguratiang prokes. 6.Makarya wisata virtual ngangg n platform digital angg n nyobyahang indik budaya, dresta, genah wisata, katreptian wewidangan Bali rauhing ring testimoni saking wisatawan san sampun rauh ka Bali. Melarapan antuk punika, kaaptiang prasida ngadautin manah wisatawan rauh ka Bali.


Pujawali Ring Pura Luhur Uluwatu Kasineb 22 Juni 2018 ~ PorosanBali\nHome » SEREMONIAL » Pujawali Ring Pura Luhur Uluwatu Kasineb 22 Juni 2018\nJune 20, 20183 comments\nNepet ring rahina anggara kasih medangsia rahina dibi (19/6), kamargiang pucak karya pujawali ring Pura Luhur Uluwatu. Ida Bhatara katuran nyejer selami tigang rahina, antuk upacara panyineban kamargiang ring ring tanggal 22 Juni 2018.\nDudonan pamargin pucak pujawali ring Pura Luhur Uluwatu, Desa Pecatu Kuta Selatan, kadulurin antuk upacara mundut Ida Bhatara saking Pura Parerepan Pecatu. Pamargin petirtan kapuput antuk kalih diri sulinggih minakadi Ida Pedanda Gede Putra Dalem saking griya Dalem Sibang miwah Ida Pedanda Gede Sari Arimbawa saking griya Sari Denpasar. Patirtan sane kamargiang satunggil nem sasih puniki taler pinaka tegak pewangunan pura irika. Pujawali matetujon nglungsur karahayuan ring Ida Hyang Widi Wasa pamekas Ida Bhatara sane malinggih ring Pura Luhur Uluwatu. Pujawali kalanturang antuk ngayarin saking soang-soang kecamatan ring Badung. Ida Bhatara katuran nyejer selami tigang rahina, kantos rahina Sukra Para pemedek kaaptiyang trepti sajroning ngaturang pangubaktian. Sangkaning akehnyane pamadek sane rauh, irika kamargiang sistem kartu antrean.\nPemedek banget kaaptiyang nyarengin nyaga karesikan wiadin kasucian palemahan pura. Sesampune ngaturang bakti, leluu mangda kabakta ring genah sane sampun kasiagayang. Pujawali ring galahe mangkin sane sinarengan sareng libur nasional, majanten pangerauh krama pamedek ring Uluwatu jagi dahat akeh. Krama Hindu sane during pedek tangkil, sida nyelagang galahipun pedek tangkil nyihnayang sradha bakti.\nJoss infonya blai...\nRedaksi Porosan Bali 21 June 2018 at 04:00\naksamang kirang langkung #PorosanBali Poros berita budaya anak Bali\nRedaksi Porosan Bali 21 June 2018 at 04:01


2 Raja-raja 18 (BALI)\n1Ring taun sane kaping tiga, panyeneng Ida Sang Prabu Hosea okan Dane Ela ring Israel, Ida Sang Prabu Hiskia putran Ida Sang Prabu Ahas jumeneng prabu ring Yehuda.\n2Ida Sang Prabu Hiskia kadegang dados prabu rikala ida mayusa slae taun, tur ida mrentah ring Yerusalem sangalikur taun suenipun. Ibun idane mapesengan Abia okan Dane Sakaria.\n3Sang Prabu Hiskia ninutin pamargin leluur idane, Ida Sang Prabu Daud. Ida ngamargiang paindikan sane ngledangin kayun Ida Sang Hyang Widi Wasa.\n4Ida nguugang genah panyungsungan dewa-dewane, ngrusak palinggih-palinggihnyane, tur nektek saha mungkatang arca-arcan Dewi Aserane. Ida taler ngenyagang arca prunggu sane mapinda ula sane kakardi antuk Dane Musa, sane kawastanin Nehustan. Sadurung arcane punika kenyagang, rakyat Israele biasa morbor menyan buat ngluihang arca ulane punika.\n5Ida Sang Prabu Hiskia astiti bakti ring Ida Sang Hyang Widi Wasa, Widin Israele. Sadurung punika jagat Yehudane nenten naenin maderbe prabu sane sakadi Ida Sang Prabu Hiskia, taler sasampune ida newata nenten wenten malih sane sakadi ida.\n6Ida satia tuu ngiring Ida Sang Hyang Widi Wasa, tur nenten naenin tempal ring Ida. Ida Sang Prabu Hiskia tuon pisan ngamargiang sapatitah Ida Sang Hyang Widi Wasa sane sampun paicayang Ida ring Dane Musa.\n7Duaning punika, Ida Sang Hyang Widi Wasa setata ngiangin ida, tur ida tansah labda karya ring saluiring pakibeh idane. Ida brontak nglawan sang prabu Asure tur nenten kayun nyerah ring sang prabu ring Asur.\n8Ida ngaonang bangsa Pilistin tur nguugang desa-desannyane, ngawit saking desa sane pinih alit rauh ring kota sane pinih ageng. Kadi asapunika taler kota Gasa miwah wewidangan sane wenten ring kiwa tengennyane.\n9Ring taun sane kaping pat, panyeneng Ida Sang Prabu Hiskia, wiadin ring taun sane kaping pitu Ida Sang Prabu Hosea jumeneng prabu ring Israel, Sang Prabu Salmaneser saking Asur magegebug ka panegara Israel tur ngurung kota Samariane.\n10Sasampune tigang taun suenipun kakurung, kota Samaria raris kaon. Kota Samaria kaon duk taun sane kaping nem panyeneng Sang Prabu Hiskia miwah duk taun sane kaping sia panyeneng Ida Sang Prabu Hosea.\n11Sang prabu Asure raris nawan wong Israele kabakta ka Asur. Apahan kagenahang ring kota Halah, apahan nampek ring Tukad Habore ring wewidangan Gosan, miwah sane malih apahan kagenahang ring kota-kotan wong Midiane.\n12Kota Samaria kakaonang santukan bangsa Israele nenten astiti bakti ring Ida Sang Hyang Widi Wasa, Widinnyane. Ipun mamurug prajanjian sane sampun kakardi antuk Ida Sang Hyang Widi Wasa marep ring ipun, samaliha mamurug sakancan pidabdab sane kapaicayang antuk Dane Musa, parekan Ida Sang Hyang Widi Wasa. Ipun nenten nyak miragiang tur nenten nyak satinut.\n13Ring taun sane kaping patbelas, panyeneng Ida Sang Prabu Hiskia, Ida Sang Prabu Sanherib, ratune ring Asur ngebug tur ngaonang kota-kota Yehudane sane mabenteng.\n14Ida Sang Prabu Hiskia tumuli ngutus utusan mangda nangkil ring Ida Sang Prabu Sanherib, sane duk punika wenten ring Lakis, kadulurin atur asapuniki: “Titiang sampun maiwang. Ledang iratu wusan magegebug iriki, titiang pacang ngaturang napija sane arsayang iratu.” Pasaur sang prabu Asure inggih punika mangda Ida Sang Prabu Hiskia ngaturang perak dasa tali kilogram miwah mas siu kilogram.\n15Ida Sang Prabu Hiskia raris ngaturang sakancan perak sane wenten ring Perhyangan Agunge miwah sane wenten ring puri.\n16Ida taler ngelus mas-masane sane wenten ring lawang-lawang Perhyangan Agunge kadi asapunika taler mas-masane sane sampun anggen ida ngaput jejeneng lawange, tur makasami aturang ida ring Sang Prabu Sanherib.\n17Sang prabu Asure ngutus wadua bala akeh pisan saking Lakis buat ngebug Ida Sang Prabu Hiskia ring Yerusalem. Wadua balane punika kapimpin antuk senapati tetiga. Rikala dane sampun rauh ring Yerusalem, dane raris ngaug margi genah Tukang Jaite, sane madaging tlabah genah toyane membah saking tlagane sane baduur.\n18Sasampun punika dane raris ngaturin Ida Sang Prabu Hiskia, mangda ngrauhin dane. Irika prakanggen Ida Sang Prabu Hiskia sareng tiga raris rauh tangkil ring dane, inggih punika Dane Elyakim okan Dane Hilkia, sane dados pangenter purine, Dane Sebna sane dados sekretaris panegarane, miwah Dane Yoah okan Dane Asap, sane dados bendahara.\n19Salah tunggal saking senapatin sang prabu Asure mabaos ring dane mungguing sang prabu Asure meled uning napi awinan Ida Sang Prabu Hiskia madue kapracayan kadi asapunika.\n20Sang senapati ngandika sapuniki: “Napike ragane mitaenang mungguing baose punika mrasidayang ngentosin karirihan miwah kawisesan prajurite? Sira sane jaga andelang ragane buat nulungin ragane brontak nglawan panegara Asure?\n21Ragane ngajap-ajap pitulungan saking Mesir, nanging ragane tan bina sakadi anake matungked tiing sane pacang lung tur ngancuk tangan ragane. Kadi asapunika kawentenan sang prabu ring Mesir yening wenten anak sane makanti sraya ring ida.”\n22Senapatin Asure malih nglanturang baosnyane sapuniki: “Menawi ragane jaga maosang mungguing ragane andel ring Ida Sang Hyang Widi Wasa, Widin ragane? Genah panyungsungan, miwah genah maturan buat Ida Sang Hyang Widi Wasa sampun karusak antuk Sang Prabu Hiskia, rikala ida ngandikayang wong Yehuda miwah Yerusaleme patut mabakti wantah ring pamorboran aturane ring Yerusalem kewanten.\n23Sane mangkin tiang jaga matoh ring ragane nganggen parab sang prabu Asure. Tiang pacang ngaturin ragane kuda kalih tali, yening ragane nyidayang polih jadma buat negakin kudane punika!\n24Ragane joh tanding yadiastun nglawan prakanggen Asure sane pinih sor, yadianja ragane ngajap mangda wong Mesire nulungin ragane antuk kreta miwah prajurit nunggang kuda.\n25Napike ragane mitaenang mungguing tiang ngebug tur nguugang panegaran ragane boya antuk pitulungan Ida Sang Hyang Widi Wasa? Ida Sang Hyang Widi Wasa ngraga sampun ngandikayang ring tiang buat ngebug tur ngrusak jagat ragane.”\n26Dane Elyakim, Sebna miwah Dane Yoah tumuli mabaos ring senapatine punika sapuniki: “Rarisangja mabaos ring tiang nganggen basa Siria. Tiang ngresep ring basane punika. Sampunangja mabaos nganggen basa Ibrani duaning rakyate sane wenten ring duur temboke sami pada miragiang!”\n27Senapatine punika tumuli masaur asapuniki: “Napike pitaenang ragane mungguing sang prabu Asure ngutus tiang buat maosang sakancan indike puniki wantah ring ragane miwah sang prabun ragane kewanten? Boyaja asapunika. Tiang taler mabaos ring rakyate sane negak ring duur temboke punika, sane pacang naar bacinnyane miwah nginem encehnyane pateh sakadi ragane.”\n28Sapanglanturipun senapatine punika tumuli ngadeg tur majeritan antuk basa Ibrani asapuniki: “Padingehangja pangandikan sang prabu Asure teken jerone!\n29Ida matinget jerone apanga jerone tusing kabelog-belog baan Sang Prabu Hiskia. Sang Prabu Hiskia tusing nyidayang ngrahayuang jerone.\n30Buina edaja nyak lelunyuhina buat andel teken Ida Sang Hyang Widi Wasa. Edaja ngaden mungguing Ida Sang Hyang Widi Wasa lakar ngrahayuang jerone muah ngaden Ida lakar ngandeg wadua balan Asure buat ngalahang kotan jerone.\n31Edaja padingehanga Sang Prabu Hiskia. Sang prabun Asure ngandikayang apang jerone pesu uli di kota tur nyerah. Jerone ajak makejang lakar kalugra naar buah anggur pamupon abian anggur jerone, muah buah aa pamupon punyan aan jerone, muah nginem yeh uli di semer jerone padidi.\n32Sasubane keto sang prabu Asure lakar ngisidang jerone ka gumi ane patuh buka gumin jerone, gumi ane misi abian anggur ane mupuang anggur muah gandum lakar kanggon roti. Gumine ento masih misi punyan saitun ane mupuang lengis saitun muah madu. Yen jerone ngiringang sapatitah sang prabu Asure, jerone tusing lakar mati nanging lakar idup. Edaja jerone nyak belog-beloga baan Sang Prabu Hiskia tur ngaden mungguing Ida Sang Hyang Widi Wasa lakar ngrahayuang jerone.\n33Apake ada widin bangsa-bangsa ane lenan ane nyidayang ngrahayuang guminnyane uli di ajeng sang prabu Asure?\n34Ane jani dijake dewan kota Hamat muah Arpade? Dijake dewan kota Separwaim, Hena muah Iwane. Adake ane nyidaang ngluputang kota Samariane?\n35Taenke ada salah tunggal dewan gumi-gumine ento ngrahayuang guminnyane uli di ajeng sang prabun tiange. Sasajaane apa ane ngranayang jerone ngaden mungguing Ida Sang Hyang Widi Wasa nyidayang ngrahayuang kota Yerusaleme?”\n36Rakyate wantah meneng, satinut ring pangandikan Ida Sang Prabu Hiskia. Ipun nenten ngucap angan abuku.\n37Sasampun punika Dane Elyakim, Dane Sebna miwah Dane Yoah raris nyetset panganggen danene kabatek antuk kaduhkitan danene, tumuli mawali saha ngaturang ring ida sang prabu sapangandikan senapatin Asure punika.


Langkah sane patut Kelaksanayang Olih pemerintah mangde pariwisata Bali mewali ke jati mula - Langkah sane patut Kelaksanayang Olih pemerintah mangde pariwisata Bali mewali ke jati mula\nLangkah sane patut Kelaksanayang Olih pemerintah mangde pariwisata Bali mewali ke jati mula\ntitiang pribadi (I Wayan Priyanata)\nBr.Dinas Gulinten,Desa Bunutan,Kec.Abang Kabupaten Karangasem\nOm Swastyastu Nike Pendapat Tyang pribadi sapunapi carane mangde pariwisata bali mewali ke jati mula🙏\nLangkah Sane patut keambil utawi kemargiang Olih Pemerintah mangda prasida nangiang Pariwisata baline mangkin kantos ke pungkur wekas\nKapertama ingnggih punike ngelaksanayang promosi sane maosang Bali punike sampun aman antuk dikunjungi olih para tamiu lokal utawi saking dura negara,Duaning Hampir samian masyarakat sane ring bali sampun polih vaksin ping kalih,Sakewanten mangde tetep nganutin prokes sane sampun memargi.\nKaping Kalih :nyayageyang minakadi piranti penanganan gering agung covid-19 ring genah sane umum lan akeh tamu jagi melancaran utawi melali sekadi,Masker Prade Wenten Sane Nenten makte masker,Hand Sanitizer,genah ngewacikin tangan miwah sane lianan,Usan Punike rutin ngelaksanayanh Penyemprotan Disinfektan Ring genah umum Sane Kesenengin ring para tamiu utawi wisatawan.\nKaping Tiga inggih Punike ngewehin diskon ring Para Tamiu Sane Pacang Melancaran Ke bali minekadi diskon,penginapan,Genah ngerayunang Restaurant,Lan Tiket Utawi Karcis Masuk Ring Soang Objek Wisata Ring bali,mangde akeh tamiu sane melancaran ring bali tur ekonomi krama baline bangkit lan mewali ke jati mula.\nKaping Empat inggih punika ngelakasanayang mekudang -kudang festival budaya,duaning bali puniki kantos terkenal ke dura negara wantah saking budaya,adat istiadat sane wenten ring bali.\nKaping Lima inggih punike ngewangun sekancan genah- genah melali sane anyar ring wewidangan Desa Adat Sane nue Potensi Jagi Di kembangkan lan kadukung olih pemerintah mangde sami-polih keuntungan.\nKaping Enam inggih punike nyayageyang keamanan ring genah tamu melali minekadi ring,pesisi pasih,ring genah penginapan,ring genah ngerayunang miwah sane lianan,antuk keamanan niki mangde kolaborasi utawi sinergi saking aparat TNI,POLRI,Security lan Para Pecalang Ring Wewidangan Desa Adat,Mangde Tamiu-tamiu sane melali punike ngerasa aman tur nyaman.\nKaping pitu Inggih Punike nyayageyang Genah Luu Mangde Ring setiap wewidangan genah melali punike setate bersih tanpa luu lan nyayageyang anak sane nue tugas mereresik tatkala wenten luu punike,duaning akeh tamu sakeng dura negara nenten seneng nyingak luu napi buin nike luu plastik,potokan roko miwah sane lianan,usan nike antuk genah toilet genah ngewacikin tangan mangde state bersih taler.\nKaping Kutus Utawi Kaping Untat ingih Punike Sinergisitas Pemerintah,pekerja ring pariwisata,miwah krama bali sane siosan,mangde bersatu sapunapi carane mangda bali punike seusan gering agung covid-19 malih mewali ke jati mula tur ekonomi krama bali sane akehan ngandalang pariwisata mangde bangkit mewali.


NASI CAMPUR KORONA - NASI CAMPUR KORONA\nNASI CAMPUR KORONA\nProperty "Writer" has a restricted application area and cannot be used as annotation property by a user.Dian Pondika\nYening wenten sane metaken, napi sane kerasayang tiang indik covid-19, tiang pacang nyautin: akeh. Sarwa rasa mecampur-campur ring ulu hatin tiange. Sekadi nasi campur. Wenten sane manis, pait, lalah lan masem.\nBuka ngajeng tempe manis, nika sane rasayang tiang ritatkala polih imbauan saking pemerintah lan tongos tiange megae mangda mekarya di rumah saja utawi work from home . Manis kerasayang duaning nika ngawinang tiang akeh meduwe galah sareng kulawarga. Biasane tiang mejalan mekarya jam 6 semengan, sareng kurnan lan pianak tiange. Sawetara jam 5 tiang metangi mangda polih galah nyelepang pengganggo lan diapers pianak tiange sane pacang masekolah ring penitipan anak. Mawinan mekarya saking jero, dadosne tiang tengai metangi. Usan metangi, tiang presida nyingak panak lan kurnan awainan. Nanging, yadiastun je kenten, wenten sane kuangan rasayang tiang. Tiang iseng tekening genah tiange megae. Manis pesan asane. Sakewala katos kerasayang kerana ten biasa. Jeg nyak pas sekadi tempe manis\nBuka ngajeng jukut paye rasayang tiang ritatkala tiang polih surat indik pemotongan gaji. Pait. Setonden gaji nika mepotong, tiang sampun hidup pas-pasan. Ne mangkin, tiang harus idup irit seirit-iritne. Nanging, sekadi paye ne, yadiastun pait nika becik untuk kerahayuan praragan. Punika taler pemotongan gaji punika mangda perusahaan tetep mresidayang mejalan.\nLianan teken rasa manis lan pait, wenten rasa lalah lan masem sane rasayang tiang. Sekadi jukut belimbing wuluh sane kesiramang di duur nasi ne. Keto masi masem tepuk tiang sebeng timpal tiange sane dirumahkan utawi nongos jumah, ten mekarya, ten megaji. Sebet manah tiang nyingak semunyane sane ten mesuara. Buka tilem, ten wenten sinar sane rauh saking penyikanane. Meganti dados yeh peningalan sane keengkebang ring muncuk penyingakane. Sesek tiang nyingakin unduk punika. Megejur ulu atin tiange. Nadak dingin batis tiange. Nanging sirah tiange kebus. Sekadi nyugut tabia barak sane paling lalahe. Tiang takut. Malih pidan je tiang polih giliran nepukin unduk sekadi punika? Aruh... Jikping\nLuh..luh.. ngajeng nae Kesiab tiang ningeh munyin kurnan tiange. Mirib mekelo tiang bengong, sawireh mekeber keneh tiange ulian korona. Lantas ditu tiang nyemak hand sanitizer. Usap-usapin tiang ke liman tiange mekekalih. Nyemak tiang tisu, tur kedasin tiang sendok tiange. Suksma Hyang Widhi, tiang mangkin jagi ngajeng nasi campure puniki. Suksma Hyang Widhi, duaning tiang kari presida ngajeng nasi campur yadiastun gumi sedeng meweh sekadi mangkin.


YOHANES 2 Cakepan Suci | The New Bible.com\n2Karya nganten ring kota Kana 1Sasampune maletan kalih rahina, raris wenten karya nganten ring kota Kana, wewengkon Galilea. Ibun Ida Hyang Yesus wenten irika. 2Sapunika taler Ida Hyang Yesus miwah parasisian Idane katurin rauh ring karyane punika. 3Rikala sang madue karya punika kakirangan anggur, ibun Idane raris mabaos ring Ida Hyang Yesus sapuniki: “Anggur anake ane ngelah gaene telah!” 4Pasaur Idane: “Ibu, sampunangja ibu makayunin paindikan Tiange, santukan panemayan Tiange durung rauh!” 5Ibun Idane raris ngandika ring pangayah sang madue karyane sapuniki: “Apaja ane nikayang Ida, laksanayangja buka keto!” 6Irika wenten gebeh nemnem wadah toya sane manut adat Yahudine kangge buat mabaseh. Asing-asing gebehe punika dagingipun wenten sawatara tigang jun. 7Ida Hyang Yesus raris ngandika ring parapangayahe punika, sapuniki: “Isininja yeh, gebehe ene makejang!” Gebeh-gebehe punika raris kadagingin toya ngantos bek. 8Raris Ida ngandika sapuniki: “Lautang jani sendok, aturin pangenter karyane!” Toyane punika raris kabakta ring pangenter karyane. 9Pangenter karyane ngecapin toya sane sampun dados anggur punika, nanging dane tan uning saking dija panangkannya. (Wantah parapangayahe sane nyendok toyane sane uning ring indike punika.) Irika pangenter karyane raris ngaturin sang pangantene lanang, 10tur mabaos sapuniki: “Biasanne anggure sane becik dumunan kanggen namiu, tur sasampune tamiune sami pada waneh, wau anggure sane kaonan. Nanging ragane kari nyimpen anggure sane becik rauh mangkin.” 11Asapunika Ida Hyang Yesus ngardi praciri sane pangawit ring kota Kana, wewengkon Galilea. Malantaran punika Ida nyinahang kaluihan Idane, raris parasisian Idane sami pada pracaya ring Ida. 12Wusan punika Ida Hyang Yesus miwah ibun Idane raris lunga ka kota Kapernaum, kairing antuk parasemeton miwah parasisian Idane. Irika Ida jenek makudang-kudang rahina.Ida Hyang Yesus lunga ka Perhyangan Agung(Mat. 21:12-13; Mar. 11:15-17; Luk. 19:45-46) 13Rikala Rerainan Paskah Yahudine sampun nampek, Ida Hyang Yesus raris lunga ka kota Yerusalem. 14Ring jaba tengah Perhyangan Agunge Ida nyingak anak madolan banteng, biri-biri miwah paksi dara, samaliha wenten anak nukarang jinah negak ring samping mejanipune. 15Pramangkin Ida ngambil tali kanggen pecut, raris Ida nundung anake punika sami rauhing biri-biri, banteng, paksi darane sami kulah saking Perhyangan Agunge punika. Samaliha jinah anake sane nukarang jinah kasambehang tur mejannyane kalingebang. 16Raris Ida ngandika ring anake sane ngadol paksi dara sapuniki: “Kisidang makejang barang-barange ene uli dini. Purin Ajin Tiange eda anggona peken!” 17Parasisian Idane raris eling ring kecap Cakepan Sucine sane kadi asapuniki: “Tresnan Titiange ring Purin Palungguh IRatu ngawinang Titiang nandang erang!” 18Parapangageng Yahudine raris ngrauhin Ida sapuniki aturnya: “Buktiangja antuk praciri, mungguing Ragane madue wewenang ngamargiang indike punika!” 19Ida Hyang Yesus nyaurin sapuniki pangandikan Idane: “Uugja Perhyangan Agunge ene, Tiang lakar ngwangun buin sajeroning makatelun.” 20Wong Yahudine raris matur: “Petang dasa nem taun suenipun anake ngwangun Perhyangan Agunge puniki, jeg Ragane pacang ngwangun sajeroning tigang rahina?” 21Perhyangan Agung sane baosang Ida, sujatinipun anggan Idane ngraga. 22Sasampune Ida matangi saking pantaran anake padem, wau parasisian Idane eling ring pangandikan Idane sane kadi asapunika; tur dane pracaya ring Cakepan Sucine miwah ring pangandikan Idane punika.Ida Hyang Yesus wikan ring anake makasami 23Daweg Ida Hyang Yesus wenten ring kota Yerusalem ring Rerainan Paskahe punika, akeh anake pada pracaya ring Ida, malantaran ngantenang praciri-praciri sane kardi Ida. 24Nanging Ida tan kayun pracaya ring ipun, santukan Ida wikan pisan ring kawentenannyane sami. 25Ida tan mamuatang mangda wenten anak sane ngaturin Ida piuning ngeniang indik manusa, santukan Ida wikan ring pidaging manah manusane sami.


UPACARA 14 BAN - Ida Sang Hyang Widi Wasa maicayang - Bible Search\nUPACARA 13 UPACARA 15\nUpacara pabresihan sasampun seger saking pinakit kulit sane raat\n1Ida Sang Hyang Widi Wasa maicayang ring Dane Musa, 2pidabdab-pidabdab sane inucap ring sor puniki, ngeniang indik upacara pabresihan anak sane sampun seger saking pinakit kulit sane raat, kadi asapuniki: Ring rahina anake punika jaga kawastanin bresih, ipun patut katangkilang ring ajeng sang pandita. 3Sang pandita jaga makta anake punika ka jabaan genahe makemah, tumuli katureksain. Yening mula wiakti pinakitipune punika sampun was, 4sang pandita patut ngandikayang ipun makta paksi sane suci kekalih, miwah taru aras atugel, tali barak akatih miwah carang padang hisop akatih. 5Sasampune punika sang pandita patut ngandikayang mangda paksine punika katampah asiki ring duur payuk tanahe sane madaging toya ening, sane kambil saking toya klebutane. 6Paksi sane siosan miwah taru arase, tali barak miwah padang hisope punika patut kacelebang ring getih paksine sane sampun katampah punika. 7Sang pandita patut ngetisang getih paksine punika ping pitu ring anake sane sampun seger punika, tumuli anake punika kawastanin bresih antuk sang pandita. Sasampune punika, paksine sane kantun urip punika patut kalebang ring tegalane. 8Sasampune punika, anake punika patut ngumbah panganggennyane, nyukur bokipune makasami raris manjus. Ipun raris sampun kawastanin bresih. Ipun dados ngranjing ka genahe makemah nanging malih pitung rahina suenipun nenten dados ngranjing ka kemahipune niri. 9Ring rahina sane kaping pitu, ipun patut malih nyukur sirahipune miwah ngurisin jenggot lan alis ipune, makamiwah sakancan bulun dewekipune. Sasampune punika ipun patut ngumbah panganggenipune ngraris manjus. Sawusan punika, wau ipun kawastanin bresih manut sopacaraning agama.\n10Ring rahina sane kaping kutus, anake punika patut makta panak biri-biri muani kekalih miwah panak biri-biri lua asiki sane wau matuuh ataun tur tan paceda, tepung sane sampun madaging minyak saitun tigang kilo miwah minyak saitun apahtigan liter. 11Sang pandita patut makta ipun miwah aturanipune ka ajeng gapuran Kemah Linggih Ida Sang Hyang Widi Wasa. 12Sang pandita patut ngambil panak biri-birine muani punika asiki miwah minyak saitun sane apahtigan liter punika, buat katurang makadados aturan panaur danda. Aturane punika dados aturan istimewa sane katur ring Ida Sang Hyang Widi Wasa, tur aturane punika dados pikolih sang pandita. 13Sang pandita patut nampah panak biri-birine punika ring genahe sane suci, ring genahe nampah wewalungan buat jaga kanggen aturan panyupat dosa miwah aturan maborbor. Biri-birine punika patut katampah irika, santukan aturan panaur danda miwah aturan panyupat dosa punika kalintang suci, tur dados druen sang pandita. 14Sang pandita patut ngambil getih biri-birine punika akidik, raris kolesang ring kuping anake punika sane kenawan, ring inan limanipune sane kenawan, miwah ring inan batisipune sane kenawan. 15Sasampune punika sang pandita patut ngambil minyak saitun punika akidik, raris kasriokang ring tlapakan tangan danene sane kiwa. 16Sawusan punika dane patut nyelebang jrijin danene sane tengen asiki ring minyake punika, tumuli kaketisang ping pitu ring tengah Kemah Linggih Ida Sang Hyang Widi Wasa. 17Sasampune punika dane patut ngambil minyak sane wenten ring tlapakan tangan danene akidik, miwah getih panak biri-birine akidik, tumuli kolesang ring kuping kenawan anake sane jaga kabresihin punika, ring inan limanipune sane kenawan miwah ring inan batisipune sane kenawan. 18Sisan minyake sane ring tangan danene punika patut kasriokang ring sirah anake punika. Kadi asapunika caranipun ngamargiang upacara pabresihan.\n19Sasampune punika sang pandita patut ngaturang aturan panyupat dosa miwah ngamargiang upacara pabresihan. Sawusan punika dane patut nampah wewalungan sane jaga kanggen aturan maborbor, 20tumuli ngaturang aturane punika ring genah aturane sinarengan ring aturan sesajene. Kadi asapunika caranipun ngamargiang upacara pabresihan, kenginan anake punika raris dados bresih.\n21Yening anake punika tiwas, tur ipun nenten mampuh ngaturang wewalungan tetiga sakadi sane sampun kapastiang, ipun dados makta panak biri-biri muani asiki kewanten buat aturan panaur danda. Aturane punika makadados aturan istimewa sane katur ring Ida Sang Hyang Widi Wasa, tur dados pikolih sang pandita. Buat aturan sesajene, ipun dados makta tepung sane madaging minyak saitun akilo kewanten, miwah minyak saitun apahtigan liter. 22Ipun patut taler makta paksi kukur wiadin paksi dara apacek, inggih punika buat kanggen aturan panyupat dosa asiki miwah aturan maborbor asiki. 23Ring rahina sane kaping kutus, rahina pabresihanipune, aturane punika makasami patut bakta ipun ring ajeng sang pandita ring gapuran Kemah Linggih Ida Sang Hyang Widi Wasa. 24Panak biri-birine miwah minyak saitune patut kambil antuk sang pandita buat katurang ring ayun Ida Sang Hyang Widi Wasa makadados aturan istimewa, tur punika dados pikolih sang pandita. 25Dane patut nampah panak biri-birine punika, raris getihnyane kambil akidik, kolesang ring kuping anake punika sane kenawan, ring inan limanipune sane kenawan, miwah ring inan batisipune sane kenawan. 26Dane patut mriokang minyake punika akidik ring tlapakan tangan danene sane kiwa, 27tumuli ngetisang minyake punika ping pitu ring ayun Ida Sang Hyang Widi Wasa, antuk jrijin tangan danene sane tengen asiki. 28Dane patut taler ngolesang minyake punika akidik ring kuping anake punika sane kenawan, ring inan limanipune sane kenawan, ring inan batisipune sane kenawan, pateh sakadi getihe iwau. 29Sisan minyake sane ring tlapakan tangan danene punika patut kasriokang ring sirah anake punika. Kadi asapunika caranipun ngamargiang upacara pabresihan. 30Sawusan punika dane patut ngaturang paksi dara wiadin paksi kukure punika asiki, 31makadados aturan panyupat dosa, miwah sane malih asiki katurang pabuat aturan maborbor sinarengan ring aturan sesajene. Kadi asapunika caran sang pandita ngamargiang upacara pabresihane. 32Kadi asapunika pidabdab ngeniang indik anake sane keni pinakit kulit sane raat, sane nenten mampuh ngaturang aturan-aturan sane sampun kapastiang buat upacara pabresihan punika.\nIndik mawong ring tengah umahe\n33Ida Sang Hyang Widi Wasa maicayang ring Dane Musa miwah Dane Harun, 34pidabdab sane inucap ring sor puniki, ngeniang indik umah sane mawong tur wongipune nglahlah. (Pidabdabe puniki jaga kamargiang sasampun bangsa Israele ngaug tanah Kanaan, jagat sane kapaicayang ring ipun antuk Ida Sang Hyang Widi Wasa.) 35Sapasiraja manggihin umahnyane mawong, ipun patut tangkil tur nguningayang indike punika, ring sang pandita. 36Sadurung sang pandita rauh nureksain umahe punika, sadaging umahe punika patut kamedalang. Yan nenten kamedalang, sakancan sane kantun ring umahe punika pacang kawastanin leteh. Sasampun punika, sang pandita patut lunga ka umahe punika, 37buat jaga nureksa wong umahe punika. Yening wenten kapanggih macebleng-macebleng sane warnanipun sada gadang wiadin sada barak, sane pakantenanipun sakadi nyusup ka temboke, 38dane patut nilar umahe punika, tur manggayang umahe punika makancing pitung rahina suenipun. 39Ring rahina sane kaping pitu dane patut rauh malih tur nureksain umahe punika. Yening wonge punika sayan nglahlah, 40-41dane patut mrentahang mangda batu-batune sane mawong punika kabungkah tur kawedalang, raris bagian temboke punika kakeruk. Batu miwah luluhnyane punika iwau raris kakutang ring genahe sane leteh ring jabaan kotane. 42Batu-batu sane sampun kawedalang punika patut kesehin antuk batu sane anyar. Temboke punika taler patut kaplester antuk luluh sane anyar.\n43Yening umahe punika malih mawong, yadiastun batu-batun umahe puniki sampun kakutang miwah tembok-tembok ipune sampun kakeruk tur sampun malih kaplester, 44sang pandita patut malih lunga buat nureksain umahe punika. Yening wongnyane sampun nglahlah, umahe punika kawastanin leteh. 45Umahe punika patut kauug. Batu-batu, kayu-kayu miwah sakancan luluhipune patut kabakta medal ka genahe sane leteh ring jabaan kotane. 46Sadurung punika, sapasiraja ngranjing ring umahe sane makancing punika, ipun leteh ngantos surup surya. 47Sapasiraja masare wiadin madaar ring umahe punika, ipun patut ngumbah panganggenipune.\n48Yening rikala sang pandita rauh nureksain umahe sane sampun kaplester anyar punika, umahe punika nenten malih mawong, dane ngwastanin umahe punika bresih, santukan wongnyane sampun ical makasami. 49Buat mresihin umahe punika manut sopacaraning agama, sang pandita patut ngambil paksi kekalih, taru aras, tali barak miwah padang hisop. 50Paksine punika, patut katampah asiki ring duur payuke sane madaging toya sane kambil ring toya klebutane. 51Taru aras, tali barak, padang hisop miwah paksi sane kantun urip punika raris kacelebang ring getih paksine sane sampun katampah punika miwah ka toyane sane ening punika. Umahe punika raris kaketisin nyantos ping pitu. 52Dane patut mresihin umahe punika masrana getih paksi, toya ening, paksi urip, taru aras, padang hisop miwah tali barake punika. 53Sasampune punika dane patut nglebang paksine sane kantun urip punika ring tegale ring jabaan kotane. Kadi asapunika patutne dane ngamargiang upakara pabresihan buat umahe punika, tur umahe punika raris kawastanin bresih.\n54Kadi asapunika pidabdab ngeniang indik pinakit kulit sane raat, 55-56ngeniang indik magentil, berung, macebleng putih wiadin beseh, miwah indik pangangge wiadin umah sane mawong. 57Pidabdabe punika gunanipun buat ngamastiang punapike paindikane punika leteh wiadin bresih manut sopacaraning agama.


Yohanes 20 (BALI)\n1Wau galang kangin ring rahina Reditene punika, Maria Magdalena mamargi ka kuburan, tur irika panggihin ipun, mungguing batu panutup bungas guane sampun kasampingang.\n2Punika awinane ipun raris malaib ngrereh Dane Simon Petrus miwah sisia sane siosan, sane kasayangang antuk Ida Hyang Yesus sarwi ipun mabaos ring sang kalih sapuniki: “Ida Sang Guru suba juang anak uli pamendemane tur tiang tusing nawang dija kaden Ida kagenahang.”\n3Irika Dane Petrus miwah sisia sane lianan punika raris mamargi ka kuburan.\n4Sang kalih punika mamargi sada malaib-laiban nanging sisia sane lianan punika dumunan rauh ring kubure.\n5Dane tumuli maseeban tur panggihin dane kasa panglelete, nanging dane tan ngranjing ka guane punika.\n6Malih ajebosne rauh Dane Simon Petrus, tumuli dane ngranjing ka guane punika. Irika panggihin dane kasa panglelete magenah ring tanahe,\n7samaliha kasa panekep praraine masiosan genahnyane tur sampun matampih.\n8Sisiane sane dumunan rauh irika, taler sareng ngranjing, tur ngantenang paindikane punika tumuli dane pracaya.\n9(Santukan sadurunge punika dane durung pada ngresep ring daging Cakepan Sucine, sane maosang, mungguing Ida patut matangi saking pantaran anake padem.)\n10Sisiane kekalih punika raris budal.\n11Daweg punika Maria Magdalena kantun irika ngeling ring jabaan gua pamendemane. Sambilang ipun ngeling, ipun raris maseeban ka gua pamendemane.\n12Irika kantenang ipun wenten malaekat kekalih, mabusana sarwa petak malinggih ring pecak genah layon Ida Hyang Yesuse, sane adiri ring luanan sane siosan ring tebenan.\n13Malaekate punika raris mataken ring ipun sapuniki: “Ih anak istri, napi awinan ragane nangis?” Pasauripune: “Layon Ida Sang Panembahan sampun ambil anak, tur tiang tan uning ring dija kaden Ida kagenahang!”\n14Daweg ipun mabaos asapunika ipun matolihan, tur kantenang ipun Ida Hyang Yesus ngadeg irika; nanging ipun tan uning mungguing Anake punika Ida Hyang Yesus.\n15Ida Hyang Yesus raris mataken ring ipun sapuniki: “Ih anak istri, napi awinan ragane nangis? Sapasirake rereh ragane?” Ipun mitaenang Anake punika tukang jaga tamane irika, punika awinannya ipun raris mabaos sapuniki: “Ih Jero, yen Jerone sane ngambil layon Idane, ndikayangja ring tiang, ring dija genahang Jerone. Tiang jaga ngambil Ida!”\n16Ida Hyang Yesus raris ngandika sapuniki: “Ih Maria!” Ipun raris nolih Ida tur matur nganggen basa Ibrani sapuniki: “Rabuni!” (Rabuni sane mapiteges: “Guru”.)\n17Ida Hyang Yesus raris ngandika ring ipun: “Eda eluh ngusud Guru! Sawireh Guru tonden nangkil teken Ida Sang Aji. Kemaja jani eluh ngorahin nyama-nyamaan Gurune mungguing Guru lakar nangkil teken Ajin Gurune muah Ajin eluhe, Widin Gurune muah Widin eluhe!”\n18Punika awinane Maria Magdalena raris mamargi tur ngorahin parasisian Idane, mungguing ipun sampun ngantenang Ida Sang Panembahan tur mungguing Ida sane sampun ngandikayang paindikane punika ring ipun.\n19Wengine ring rahina Redite punika parasisian Ida Hyang Yesus sami pada mapunduh ring satunggiling genah. Jelanannyane sami kakancing santukan dane ajerih ring parapangageng bangsa Yahudine. Irika Ida Hyang Yesus jeg rauh tur ngadeg ring pantaran danene sarwi ngandika sapuniki: “Sutrepti rahayu cening ajak makejang!”\n20Wusan ngandika kadi asapunika Ida raris ngedengang tangan miwah lambung Idane. Irika parasisian Idane pada liang ngantenang Ida Sang Panembahan.\n21Ida Hyang Yesus malih ngandika: “Sutrepti rahayu cening ajak makejang. Buka Sang Aji ngutus Guru, aketo masih Guru ngutus cening.”\n22Wusan ngandika kadi asapunika, Ida raris ngupin parasisian Idane tur ngandika: “Tampija Roh Ida Sang Hyang Widi Wasa.\n23Nyenja dosa-dosanne ampurayang cening, ia maan pangampura; nyenja dosa-dosanne tuara ampurayang cening, ia tusing maan pangampura!”\n24Ritatkala Ida Hyang Yesus makantenang raga ring parasisian Idane punika, sinalih tunggil sisian Idane, inggih punika Dane Tomas, sane kabaos Kembar tan wenten sareng irika.\n25Punika awinanipun parasisiane sane siosan mabaos ring dane sapuniki: “Tiang ajak makejang suba ningalin Ida Sang Panembahan.” Dane Tomas raris mabaos ring dane sapuniki: “Yen tiang tusing ningalin laad besi paku di tangan Idane tur ngusud kanin Ida, buina ngusud lambung Idane, tiang tusing ngugu!”\n26Malih pitung rahinanipun parasisian Idane mawali mapunduh ring genahe punika, tur Dane Tomas taler sareng-sareng irika. Yadiastun jelanane makancing, nanging Ida Hyang Yesus rauh tur ngadeg ring pantaran danene sarwi ngandika: “Sutrepti rahayu cening pada!”\n27Irika Ida raris ngandika ring Dane Tomas: “Usud tur pedasinja liman Gurune, enjuhangja liman ceninge tur usudja lambung Gurune. Eda cening buin bingbang, nanging pracayaja!”\n28Irika Dane Tomas matur ring Ida sapuniki: “Duh Panembahan miwah Widin titiange!”\n29Ida Hyang Yesus ngandika: “Cening pracaya sawireh cening suba ningalin Guru. Ambate bagian anake ane pracaya yadiastu ia tusing ningalin Guru!”\n30Akeh malih praciri-praciri sane kaadakang antuk Ida Hyang Yesus ring arepan parasisian Idane, nanging tan kunggahang ring cakepan puniki.\n31Sane kunggahang ring cakepan puniki tetujonipun mangdane ragane pracaya mungguing Ida Hyang Yesus punika maraga Sang Prabu Sane Kajanjiang, Putran Ida Sang Hyang Widi Wasa, mangdane malantaran pracaya ragane polih urip sajeroning parab Idane.


Markus 5 (BALI)\n1Ida Hyang Yesus sareng parasisian Idane raris rauh ring pasisin jagat Gerasane.\n2Riwau Ida tedun saking jukunge Ida raris kaparanin antuk anak adiri sane rauh saking setrane.\n3Anake punika karangsukan setan tur ipun magenah ring setrane. Tan wenten anak nyidayang negul ipun, yadiastun antuk ante;\n4sampun sering limanipune miwah buntutipune kablagbag, nanging antenipun kapegat, lan blagbagipune kaelung. Ipun siteng pisan kantos tan wenten anak sane mrasidayang ngandeg ipun.\n5Rahina wengi ipun nglelana ring setrane miwah ring bukit-bukite, sinambi gelur-gelur saha noktok dewekipune antuk batu.\n6Rikala ipun ngantenang Ida Hyang Yesus saking doh, ipun raris malaib nyagjagin Ida, tur sumungkem ring ayun Idane,\n7sarwi ngelur matur ring Ida sapuniki: “Duh Hyang Yesus, Putran Ida Sang Hyang Widi Wasa Sane Maha Luur! Napike arsayang IRatu ring titiang? Ida Sang Hyang Widi Wasa makasaksi, titiang nunas ica ring IRatu, sampunangja titiang kaala-ala!”\n8(Ipun matur kadi asapunika, santukan sadurunge punika Ida Hyang Yesus sampun ngandika ring ipun: “Ih setan, pesuja iba uli anake ene!”)\n9Ida Hyang Yesus raris mataken ring ipun: “Nyen adan ibane?” Anake punika raris matur: “Wastan titiange I Legion, santukan titiang sareng akeh pisan.”\n10Samalihne ipun kedeh mapinunas ring Ida Hyang Yesus, mangda setan-setane punika nenten katundung makaon saking wewengkon jagat Gerasane punika.\n11Tan doh saking irika wenten bawi sareng akeh ngrereh teda ring sampih bukite.\n12Setan-setane punika raris mapinunas ring Ida Hyang Yesus sapuniki: “Lugrainja titiang ngrangsukin bawi-bawine punika!”\n13Ida Hyang Yesus raris nglugrain pinunasipune. Setan-setane raris medal saking anake punika, tumuli ngrangsukin bawi-bawine, sane akehipun kirang langkung kalih tali. Bawi-bawine punika sami macebur saking abinge ka danune, kantos ipun sami padem kalebu.\n14Anake sane nongosin bawine punika raris sami malaib ngortiang paindikane punika ring kota miwah ring desa-desa sane wenten ring kiwa tengen genahe punika. Jadmane irika sami pada medal, mamanah uning ring paindikane punika.\n15Ipun raris maranin Ida Hyang Yesus. Irika panggihin ipun anake sane pecak karangsukan setan punika sampun tegteg, negak tur mapangangge. Anake punika sami pada ajerih.\n16Anake sane sampun nyaksinin pariindike punika, raris nuturang ring anake akeh punika sapariindik anake sane pecak karangsukan setan miwah indik bawi-bawine punika.\n17Irika raris anake akeh punika kedeh mapinunas ring Ida Hyang Yesus, mangda Ida ledang matilar saking wewengkonnyane.\n18Rikala Ida mawali munggah ka jukunge, anake sane pecak karangsukan setan iwau raris mapinunas ring Ida, mangda ipun kalugrain ngiring Ida.\n19Nanging Ida Hyang Yesus nenten nglugrain ipun. Ida ngandika ring ipun: “Mulihja jerone delokin nyama brayane, tur tuturangja ambate luih pakardin Ida Sang Hyang Widi Wasa muah agung sih pasuecan Idane katiba teken jerone.”\n20Anake punika raris mapamit, tumuli ngortiang pariindik pakardin Ida Hyang Yesus arepa ring deweknyane, ring wewengkon Dasa Kota, mawanan anake sami pada angob miragiang ortinipune.\n21Ida Hyang Yesus raris mawali malayar megat danu. Sasampune rauh ring pasisin danune, irika Ida kaparanin antuk jadmane sane katah pisan, sane ngrunyung Ida.\n22Raris rauh Dane Yairus, kelihan perhyangan anak Yahudine, nangkil ring Ida Hyang Yesus. Rikala dane kapanggih ring Ida, raris dane sumungkem ring ajeng Idane,\n23sinambi kedeh nunas ica sapuniki atur danene: “Pianak titiange eluh sedek nandang pinakit raat pisan. Ledang Guru rauh ring cecanggahan titiange tur nulung ipun mangda ipun seger tur urip.”\n24Ida Hyang Yesus raris lunga sinarengan ring dane. Akeh pisan anake ngiring Ida tur nyeeg Ida saking kiwa tengen.\n25Irika wenten anak istri adiri sane nandang pinakit ngwedalang rah sampun roras tiban suenipun;\n26sampun makudang-kudang balian ngubadin ipun, tur akeh pisan prabea sane sampun telasang ipun, nanging tan pisan wenten pikenohipun. Ipun boya sayan nyegerang, nanging pinakitipune sayan ngraatang.\n27Ipun sampun miragi gatra indik Ida Hyang Yesus, punika awinannya ipun raris nyelag anake akeh punika, ngantos rauh ring ungkur Ida Hyang Yesus.\n28Ipun mabaos ring manah kadi asapuniki: “Asal idewek maan ngusud busanan Idane, pasti idewek seger.” Ipun raris ngusud busanan Idane saking ungkur, tur pramangkin ipun wusan ngamedalang rah saha marasa dewekipune sampun seger.\n30Duk punika ugi Ida Hyang Yesus wikan, mungguing wenten kawisesaan medal saking anggan Idane. Punika awinan Ida raris macingakan ring anake akeh sane nyeeg Ida, tur ngandika: “Enyen ane ngusud panganggon Tiange?”\n31Parasisian Idane tumuli matur: “Inggih Guru, Guru ngraga sampun ngaksi, amuniki akeh anake sane nyeeg Guru; napi awinan Guru malih nakenang sapasira sane ngusud Guru?”\n32Nanging Ida Hyang Yesus kantun macingakan milehan, ngrerehin sapasira sane sampun ngusud Ida.\n33Ritatkala anake istri punika ngrasayang pariindik sane sampun nibenin dewekipune, ipun ajerih tan sipi. Ipun raris nangkil sumungkem ring ajeng Ida Hyang Yesus, tur nguningayang sapariindiknyane amun sujatinipun.\n34Ida Hyang Yesus raris ngandika ring ipun: “Ih eluh, kapracayan eluhe teken Tiang, ento ane suba nyegerang eluh. Majalanja eluh apanga rahayu, terus tumus seger oger.”\n35Risedek Ida Hyang Yesus kantun mabaos, wenten utusan rauh saking jeroan Dane Yairus, tur mapiuning ring dane, sapuniki: “Okan mekele sampun seda. Napi gunanne mekele malih ngrepotin Ida I Guru?”\n36Ida Hyang Yesus nenten nglinguang indike sane kuningayang punika, nanging Ida raris ngandika ring Dane Yairus: “Sampunangja ajerih, pagehang kewanten kapracayan ragane ring Ida Sang Hyang Widi Wasa!”\n37Ida tan nglugrain anak ngiringang Ida, sajawining Dane Petrus miwah Dane Yakobus sareng Dane Yohanes semeton danene.\n38Duk Ida rauh ring jeroan kelihan perhyangane punika kairing antuk sisian Idane sane tetiga punika, Ida nyingak anake pada uyut mabiayuhan, wenten sane ngeling, wenten sane ngarod masesambatan.\n39Sasampune Ida ngranjing, Ida ngandika ring sawatek anake punika: “Ngudiang uyut maeling-elingan? Anake cerik ento tusingja mati, ia kewala pules dogen!”\n40Anake punika sami pada ngedekin Ida. Nanging Ida ngandikayang anake punika mangda sami pada makaon saking irika. Ida raris ngajak biang miwah ajin anake alit punika miwah sisian Idane tetiga punika ngranjing ring kamar genah anake alit kaperemang.\n41Ida raris ngambil tangan anake alit, sarwi ngandika: “Talita kum!” sane mapiteges: “Ih cening, Tiang nguduhang cening, bangunja!”\n42Duk punika ugi, anake alit punika raris matangi tur mamargi, santukan yusan danene sampun roras warsa. Anake irika sami pada angob.\n43Nanging Ida Hyang Yesus banget miteketin anake punika, mangda sampunangja ngortiang pariindike punika ring sapasira jua. Ida raris ngandikayang, mangda anake alit punika kicen ajengan.


Source: United Nations Information Centre, Indonesia\nSami manusane mijil maduluran hak-hak sane pateh lan pastika tur malarapan kebebasan-kebebasan sane mabuat pisan. Perserikatan Bangsa-Bangsa maduwe tatuwek pacang nginggilang (nyunjung) nabdabang tur ngayomin hak azasi manusia saking swang-swang manusa. Tatuwek puniki ngawit saking Piagem Perserikatan Bangsa-Bangsa sane negesin unteng pakayun wangsa-wangsa ring jagatpada ngenenin hak azasi manusia sane mabuat pisan tur ring martabat lan kamatmian manusa. Ring sajeroning pangawedar indik hak azasi manusia, Perserikatan Bangsa-Bangsa mapiteges pastika pisan miwah sadarana ngenenin hak-hak sane pinaka druwen i manusa sacara adil. Hak-hak punika wantah druwen ida dane. Punika wantah hak ida dane. Hak-hak ida dane punika mangda kauningin. Patut sareng-sareng nyobiakang tur ngukuhang kawentenanipun gumanti mabuat ring ida dane miwah mantuk ring sasaman jana sane seosan.\nManimbang riantukan pangangken ring subhakarma lan hak-hak sane pateh tur pastika saking paguyuban kulawarga manusa sami inggih punika dasar kemerdekaan, keadilan lan perdamaian ring jagat.\nManimbang riantukan ngelempasang lan ngandapang hak azasi manusia janten ngawinang parilaksana-parilaksana sane kaon sane ngawinang rasa kroda sajeroning herdaya (unteng pekayunan) manusapada, tur kamanggehang jagat genah manusa pacang muponin bebas mawicara lan maagama tur luput saking rasa ajrih miwah kakirangan, punika sampun kajantenang pinaka tatujon pilih utama saking para jana.\nManimbang riantukan hak-hak manusa patut kaayomin malarapan peraturan hukum mangda para jana nenten kadulumuk milih pamargi andaga utsaha penguntat maka panungkas kaduratmakan miwah penjajahan.\nManimbang riantukan ngupapira paiketan pasawitran ring sajeroning negara-negara patut kautsahayang.\nManimbang riantukan wangsa-wangsa saking Perserikatan Bangsa-Bangsa sajeroning Piagem Perserikatan Bangsa-Bangsa sampun mategesang malih kepercayaannyane ngenenin hak-hak dasar manusa, tur hak-hak sane pateh, ring sang lanang miwah istri, miwah sampun mutusang pacang nuwekang kasuketan jagat lan kahuripane sane utama sajeroning kemerdekaan sane ngalimbak.\nManimbang riantukan paguyuban negara-negara sampun masemaya pacang nyujur kemajuan sajeroning pangargan miwah pangubaktian marep ring hak azasi manusia lan kebebasan sane ngarojong sareng Perserikatan Bangsa-Bangsa.\nManimbang riantukan pahaning wirasa sane pateh ngenenin indik hak-hak lan kebebasan-kebebasan punika mabuat pisan maka panglaksana sane sumeken pisan saking semaya punika, mawinan,\nMalarapan punika nyobiahang\nPinaka anceng sane katah maka sidaning wangsa sami lan panegara sami, maka tatujon mangda saluiring janma lan saluiring paguyuban sajeroning pakraman nityakala eling ring pangawedar puniki, pacang ngutsahayang majalaran tata cara ngajahin lan ngicenin pendidikan ngapti nincapang pangargan marepe ring hak-hak lan kebebesan-kebebasan punika, tur pamargi sane gancang gelitik urati sane manggeh nasional wiadin internasional, nyamin pangangken lan pangabaktianipun sane luih tur sumeken, inggilan olih wangsa-wangsa saking swanegara anggota wiadin olih wangsa-wangsa saking wawidangan sane wenten ring sajeroning wawengkon hukumipun.\nSatunggil para janma wenang ring hak-hakipun sami lan kebebasan-kebebasan sane mungguh ring jeroning pangawedar puniki, makadi pabinaan ring ras, warnan carma, lanang-wadon, basa, agama, politik utawi pamarnan maseosan, witning kewangsaan utawi pakraman (kemasyarakat), hak, padruwean, palekadan wiadin linggih seosan.\nSelantur ipun nenten pacang kawentenang pabinayan sangkaning linggih (kedudukan) politik, hukum, utawi kedudukan internasional saking negara utawi daerah saking dija ugi kawit nyane manusa, inggian saking negara sane merdeka sane merupa wewidangan-wewidangan perwalian, jajahan, utawi sane wenten ring sajeroning wates kedaulatan sane seosan.\nSaluiring manusa wenang ring hak hidup, kebebasan lan kerahayuan suwang-suwang.\nSapasira ugi nenten kayogya kadadosang budak utawi parekan, perbudakan lan pedagangan budak, yadian marupa napi ja musti kalarang.\nSapasira ugi nenten dados kasiksa utawi kabayang-bayang utawi katiwakin danda sane tan nganutin sulur kamanusan utawi kanistayang.\nSaluiring janma kawenang ring pangangken sajeroning hukum pinaka manusa niri ring dija ugi magenah.\nSamian manusane pateh ring sajeroning hukum lan pateh maduwe hak ring pangayoman hukum tanpa pabinayan. Sami manusane maduwe hak ring pangayoman marep saluiring bentuk pabinayan sane tungkas ring pangawedar puniki tur marep saluir hasutan sane nyujur pabinayan inucap.\nSaluiring janma maduwe hak ring pemulihan saking pengadilan nasional sane maduwe kawenangan marep saparisolah sane ngelanggar hak-hak dasar sane kapaica olih undang-undang dasar wiadin hukum.\nSapasira ugi nenten dados ketangkep, ketahan wiadin kakutang sakita arep.\nSaluiring janma sajeroning sasama pada maduwe hak ring peradilan sane adil lan terbuka saking pengadilan sane bebas tur nenten memihak, sajeroning ngerajegang hak lan swadharmanipun tur ring saluiring danda (tuntutan pidana) sane katiwakang ring ragane.\nSaluiring janma sane katuntut sangkaning katarka maparisolah ngelanggar hukum durung dados kasengguh salah, sadurung kabuktiang kasalahanipun manut hukum olih pengadilan, tur ring pengadilan inucap polih jaminan sane kasaratang nindihan raga.\nNenten wenten janma sane dados kasalahang kadalih melaksana ngelanggar hukum sangkaning pelaksana utawi kalengahan sane nenten marupa pelanggaran hukum manut undang-undang nasional wiadin internasional, ritatkala saparisolah punika kalaksanayang. Taler nenten kapatutang niwakang danda sane lebih abot saking danda sane sepatutipun katiwakang ritatkala pelanggaran hukum punika kalaksanayang.\nSaluiring janma nenten dados kausak-asik urusannyane swang-swang, kulawarganipun, pakurenanipun, utawi paiketan swalapatraipun sakita arep, taler nenten kadadosang mariceda. Saluiring janma maduwe hak polih pengayoman hukum sane jagi kaanggen ngarepang saparisolah kaon ring arep.\nSaluiring janma maduwe hak kabebasan malaksana (sane patut) tur magenah ring wawidangan swang-swang negara.\nSaluiring janma maduwe hak melancaran ring swang-swang negara, makta padruwenipun, tur mewali malih ring panegara duwene.\nSaluiring janma maduwe hak ngaruruh tur ngerasanin suaka (pengayoman) saking negara seosan jagi kaanggen ngayomin deweknyane saking katut buri.\nHak punika nenten kedadosang kaangge marep ring sungketa tutburi sane sumeken medal sangkaning saparisolah sane kaon, sane tan wenten paiketan ring politik, utawi sangkaning saparisolah sane piwal ring tujuan miwah dasar Perserikatan Bangsa-Bangsa.\nSaluiring janma maduwe hak kewarganegaraan (kewangsaan).\nSaluiring janma nenten dados sakama-kama kabancut kewarganegaraanipun (kewangsanipun) wiadin maduwe hak ngentosin kewarganegaraan (kewangsaan).\nLanang lan istri sane sampun daha-truna, tanpa kawatesin kewangsaanipun, kewarganegaraanipun wiadin agama, maduwe hak makurenan utawi mawiwaha tur ngewangun kulawarga. Ipun maduwe hak sane pateh ring sapari indik pawiwahan, ring sajeroning makurenan, wiadin ritatkala palas makurenan.\nPawiwahan wantah dados kalaksanayang yaning calon penganten pada saling lulut asih.\nKulawarga inggih punika paiketan sangkaning titah ring sajeroning pagubugan, tur maduwe hak polih pengayoman saking pagubugan wiadin negara.\nSaluiring janma maduwe hak maderbe artha, ndiri (newek) wiadin sareng-sareng janma lianan.\nSaluiring janma nenten dados kerampas padruwenannyane sakita karep.\nSaluiring janma maduwe hak kebebasan mapaidep, unteng kayun lan ngagem agama, hak kabebasan magentos agama utawi kepercayaan, lan kebebasan nyengguhang agama utawi kepercayaan malarapan ngajahin, ngelaksanayang, ngaturang bakti tur nganutin ajaran agama punika, ndiri-ndiri wiadin sareng-sareng janma seosan, ring arep pagubugan wiadin ndiri (ndewek).\nSaluiring janma bebas maduwe tetimbangan wiadin ngamedalang tetimbangan, tanpa gangguan ngeruruh, nerima tur ngamedalang gatra lan pakayunan malarapan sarana napi ja, tanpa ngetang wates-wates wewidangan.\nSaluiring janma maduwe hak kebebasan mapupul lan ngewangun sekha tanpa ngangge kekerasan.\nSaluiring janma nenten dados kapaksa mangda ngiring nyarengin sekha.\nSaluiring janma maduwe hak nyarengin ngemargiang pemerintahan negarannyane secara langsung utawi malarapan wakil-wakil sane kapilih secara bebas.\nSaluiring janma sami-sami pateh maduwe hak kabisekayang utawi kalinggihang dados prajuru ring sajeroning ngemargiang pemerintahan negarannyane.\nPakayunan para janma musti kadadosang pinaka dasar kewenangan pemerintah; pakayun puniki musti kasinahang marupa pemilihan umum sane kamargiang sangkaning manah lascarya tur nirmala, malarapan hak pilih tur dudonan sane pateh, malarapan pemungutan suara sane singid utawi ngangge tata cara seosan sane nyamin kebebesan nguwehin suara.\nSaluiring janma, pinaka krama pagubugan, maduwe hak jaminan sosial, ngelaksanayang hak ekonomi, sosial lan budaya sane pinih kabuatang jagi ngawangiang kaprabawan lan numbuhang kepribadian, malarapan utsaha-utsaha nasional wiadin nyarengin utsaha internasional (sajagat), manut kadi tata cara lan kekuatan swang-swang negara.\nSaluiring janma maduwe hak ring pekaryan, maduwe hak kabebasan milih pakaryan, maduwe hak ring tata cara ngelaksanayang pekaryan sane adil miwah ngewetuang aget lan maduwe hak pangayoman sumangdane tan kicalan pangupajiwa.\nSaluiring janma, tanpa pabinayan, maduwe hak ring pangupahan sane pateh ring pakaryan sane pateh.\nSaluiring janma sane makarya maduwe hak ring pangupahan sane adil tur ngewetuang aget sane nyamin kahidupan sane dahat mapikenoh ring padewekan wiadin kulawargannyane, pingkalih yaning wantah perlu kewewehin antuk pengayoman sosial sane siosan.\nSaluiring janma maduwe hak ngewangun tur ngeranjing ring paguyuban utawi sekha buruh sane jagi ngayomin saluir pabuatannyane.\nSaluiring janma maduwe hak mesandekan wiadin liburan, pingkalih wates-wates galah mekarya sane patut pingkalih polih libur berkala, tur tetep nampi upah.\nSaluiring janma maduwe hak ring taraf hidup sane cukup, mangda sida nemu kerahayuan lan kesejahteraan padewekan wiadin kulawarganipun, taler hak ring pangan, paumahan, pangupapira kerahajengan pingkalih pelayanan sosial sane kabuatang, tur maduwe hak ring jaminan ritatkala nganggur/magang, sungkan, cacad, balu, sampun lingsir, utawi kehanan siosan sane mekhawinan kekirangan pangupajiwa.\nIbu lan anak-anak maduwe hak polih pangupapira wiadin wantuan sane dahat istimewa. Saluiring anak alit sane embas saking pawiwahan wiadin babinjat, musti polih pengayoman sosial tanpa pabinayan.\nSaluiring janma maduwe hak polih pendidikan. Pendidikan punika musti gratis, paling nenten ring tingkat sekolah rendah wiadin pendidikan dasar. Pendidikan rendah musti kewajibang (nenten dados tan kelaksanayang). Pendidikan teknik lan jurusan sane sampun ketah mangda kabukak ring saluiring janma, taler pendidikan tinggi mangda prasida keranjingang olih para janmane sami nganutin tata cara sane pateh medasar antuk kepatutan.\nPendidikan punika musti matatujon ngewerdiang angga sarira tur mangda prasida ngajiang hak azasi manusia wiadin kebebasan-kebebasan. Pendidikan punika mangda prasida ngewetuang saling pengertian, mulatsarira, tur pasawitran ring saluiring wangsane sami, paguyuban ras pingkalih agama, tur musti ngemajuang pemargin Perserikatan Bangsa-Bangsa ring sajeroning ngupapira perdamaian.\nIrerama utawi guru rupaka maduwe hak sane mautama ring sajeroning milih saluiring pendidikan sane pacang katiwakang ring okan-okannyane.\nSaluiring janma maduwe hak nyarengin ring sajeroning kehidupan kebudayaan, ngerasayang kaluihan kesenian, lan sareng ngerasayang kemajuan tur namtamin pakenoh ilmu pengetahuan.\nSaluiring janma maduwe hak pangayoman marep ring keuntungan moril wiadin material, sane kamoling antuk hasil karya ilmiah, kesusastraan wiadian kesenian sane prasida kaortayang.\nSaluiring janma maduwe hak marep ring tatanan sosial wiadin internasional, tur hak-hak lan kebebasan-kebebasan sane mungguh ring sajeroning pangawedar puniki prasida kalaksanayang.\nSaluiring janma sami maduwe swadarma marep ring pagubugan ring dija ugi ipun prasida ngewerdiang kepribadianipun malarapan antuk kabebasan sane banget pisan.\nRing sajeroning ngelaksanayang hak-hak lan kebebasan-kebebasanipun, swang-swang manusa musti nganutin wates-wates sane kapagehang olih undang-undang sane matatujon nyamin pangangken wiadin ngewangiang hak-hak lan kebebasan-kebebasan manusa seosan, lan ring pakraman nganutin tata cara sane adil ngenenin kesusilaan, ketreptian miwah kejagaditaan jagat sajeroning sane demokratis.\nHak-hak lan kebebesan-kebebasan puniki ring sajeroning pelaksanaanipun nenten dados matungkasan ring tatujon lan prinsip-prinsip Perserikatan Bangsa-Bangsa.\nRing sajeroning pangawedar puniki tan dados katarka tur nguwehin inggian negara, paguyuban, utawi silih tunggal janma, hak nyarengin saluir pekaryaan, utawi ngelaksanayang saparisolah sane matujon ngerusak hak-hak lan kebebasan-kebebasan sane mungguh ring sajeroning pangawedar puniki.\nHome Speakers: Bali (Indonesia)\nIt belongs to the Austronesian (Malayo-Polynesian) family, Indonesian group and is spoken by nearly 4 million people, especially in Bali. Like Javanese, it is a multi-level language, where the level spoken is in direct relationship to the social status or politeness required between the individual speakers. Its roots go back to Javanese, Kawi and Sanskrit, since many Javanese Hindus fled to Bali when Islam began to take hold in Java. Both Balinese and Latin scripts are used.


Satua Naga Basukih - Mainpedia\nHome » Cerita » Satua Naga Basukih\nSatua Naga Basukih\nJani ada kone tutur-tuturan satua, Ida Betara Guru, Ida Betara Guru totonan malinggih ring Gunung Semeru, kairing olih putraidane mapesengan I Naga Basukih. Pesengan idane dogen suba ngarwanang, I Naga Basukih terang gati suba putran Ida Betara Guru totonan maukudan Naga, marupa lelipi gede pesan sing keto jenenga?\nNah jani sedek dina anu, kandugi enu ruput pesan I Naga Basukih tangkil ring ajine. Baan tumben buka semengane I Naga Basukih tangkil, dadi matakon Ida Betara Guru ring putrane, “uduh nanak bagus, dadi tumben buka semengane I nanak nangkilin aji, men apa jenenga ada kabuat I nanak ring aji, nah lautang inanak mabaos!” keto kone petaken Ida Betara Guru ring putrane I Naga Basukih.\nDitu lantas I Naga Basukih matur ring ajine, “Nawegang aji Agung titiang kadi isenge ring semeton titiange sane wenten ring jagat Bali, makadi Batara Geni jaya sane malinggih kocap ring Bukit Lempuyang, Betara Mahadewa kocap ring Gunung Agung, Batara Tumuwuh ring Gunung Batukaru, Betara Manik Umang ring Gunung Beratan, Batara Hyang Tugu ring Gunung Andakasa, cutet ring sami semeton titiang sane wenten ring tanah Bali. Dening sampun lami pisan aji, titiang tan pisan naanin mapanggih sareng sameton, nika makawinan titiang nunasang mangda sueca ugi maicain titiang lunga katanah Bali jaga ngrereh semeton titiange sami.\nBeh, mara keto kone aturne I Naga Basukih, dadi gelis Ida Betara Guru ngandika, “Uduh nanak Bagus, nah yan dadi baan aji sampunang ja inanak lunga ka Bali buate lakar ngalih pasemetonan I Dewane. Nah apa lantas ngawinang dadi buka aji mialang pamargin I nanak, mapan gumi Baline totonan joh pesan uli dini. Buina yan lakar inanak ngalih gumi Baline, pajalane ngliwat pasih. Len teken totonan buat tongos sameton-sameton I nanak malinggih medoh-dohan, selat alas suket madurgama. Kaparna baan aji, minab lakar sengka baan I nanak indike jaga mamanggih semeton. Buine yan pade I nanak lunga, men nyen kone ajak aji ngawaspadain utawi nureksain dini di Gunung Semeru.” Dadi keto kone ngandika Ida Betara Guru buka anake mialang pejalane I Naga Basukih lakar luas ka tanah Bali.\nBaan isenge teken semeton, mimbuh baan dotne nawang gumi Bali sing ya keto jenenga, mimbuh buin ngwawanin I Naga Basukih matur ring Ida Betara Guru ,” nunas lugra aji Agung, yening kenken antuk aji mabaos, minab aji ngandapang saha nandruhin kawisesan titiange. I wau aji mamaosang jagat Baline selat pasih raris mialang pajalan titiange ka Bali, beh elah antuk titiang ngentap pasihe wantah aclekidik. Raris ajimalih mamaosang genah semeton titiange di Bali medoh-dohan, maselat alas suket madurgama, amul napi sahe ageng gumi Baline punika aji? Kantun elah antuk titiang aji. Yening aji maicayang, punika aji.” Dadi jeg keto kone aturne I Naga Basukih, jeg nyampahang gumi Baline di ajeng Ida Betara Guru.\nNah mapan aketo kone aturne I Naga Basukih, men Ida Betara Guru jog kadi blengbengan kayunidane miragi atur putrane. Dados jog nyampahang gumi Baline, buin sadah elah kone baan nguluh mapan tuah amul taluhe geden gumi Baline. Sakewala pamuput ngandika Ida Betara Guru teken I Naga Basukih,” nanak bagus Naga Basukih, aji sing ja buin lakar mialang pajalan inanak ka jagat Bali, nah majalan inanak apang melah!” mara keto kone pangandika ajine, beh ngrigik kone kendelne I Naga Basukih, jog menggal-enggal nunas mapamit ring Ida Betara Guru.\nNah jani medabdaban kone I Naga Basukih buate luas ke Bali. Yan buat pejalane uli Gunung Semeru lakar ngojog Blambangan. Di benengan majalane I Naga Basukih, asing tomploka jog pragat dekdek remuk. Telah punyan-punyane balbal sabilang ane kentasin baan I Naga Basukih. Sing baan geden lipine ngranayang sing keto jenenga? Buina telah patlangkeb kutun alase mara ninggalin I Naga Basukih.\nGelisang satua tan ucap di jalan, jani suba kone neked di Blambangan pajalane I Naga Basukih. Mapan enota apang enggal ja ninggalin gumi Baline, dong keto ya jenenga, jani menek kone I Naga Basukih ka duur muncuk gununge, uli muncuk gununge totonan lantas I Naga Basukih ninjo Gumi Baline. Bes gegaene ninggalin uli joh lantasan, terang suba cerik tinggalina gumi Baline teken I Naga Basukih. Payu ngrengkeng I Naga Basukih, kene kone krengkengane I Naga Basukih,” Beh bes sanget baan I aji melog-melog deweke, suba seken gumi Baline amul taluhe dadi manahanga lakar keweh kone deweke ngalih sameton di gumi Baline. Dadi buka anake sing nyager I aji teken kesaktian deweke.”\nNah keto kone pakrengkengane I naga Basukih. Dadi tusing pesan kone ia rungu wiadin naen pakrengkengane di ati totonan kapireng olih Ida Betara Guru. Ida anak mula maraga mawisesa, maraga sakti, sakedap dini sakedap ditu, cara angina tuara ngenah.\nDadi tugas I Naga Basukih ngrengkengne masambilan ninjo gumi Baline uli muncuk gununge Ida Betara Guru suba ada ditu, sakewala tusing tinggaline teken I Naga Basukih, ditu lantas Ida Batara Guru jog nyeleg disampingne I Naga Basukih temuli ngandika,” Uduh nanak Naga Basukih nganti suba pindo pireng aji I nanak nyampahang gumi Baline I nanak ngorahang gumi Baline totonan tuah amul taluhe. Nah jani aji kene teken inanak, yan saja gumi Baline tuah amul taluhe buka pamunyin I nanak, nah ento ada muncuk gunung ane ngenah uli dini. Yan buat gununge ento madan gunung Sinunggal. Jani yan saja nanak sakti tur pradnyan, aji matakon teken I Dewa, nyidaang ke I nanak nguluh gununge totonan ?. yan suba saja mrasidayang I dewa nguluh, nah kala ditu aji ngugu teken kawisesan I Dewane.” Keto Kone pangandika Ida Betara Guru teken I Naga Basukih.\nBeh payu makejangan I Naga Basukih, krana tusing naen-naen gati dadi jog nyeleg ajine disampingne, dadi mapan aketo bebaos Ida Betara Guru, dadi matur I Naga Basukih,” inggih aji agung, yan wantah aji nitah mangda nguluh gunung Sinunggale, maliha yan bantas amonika pakantenan jagat Baline, yening aji maicayang jagat Baline jaga uluh titiang.” Keto aturne I Naga Basukih kaliwat bergah.\nMalih Ida Betara Guru ngandika, “Cening Naga Basukih, nah ene titah ajine ane abedik malu laksanayang!”.\nJani madabdaban lantas I Naga Basukih lakar nguluh gunung Sinunggale ane ada ditanah Baline uli gunung Blambangane. Ditu I Naga Basukih ngantegang saha nuptupang bayu. Beh ngencorong paninggalane I Naga Basukih neeng gunung Sinunggale, yan rasa-rasayang tulen ja buka kedis sikepe dibenenge nyander pitike kagangsaran I Naga Basukih ngepet-ngepetang muncuk gununge.\nNah jani disubane neked di Bali, buin suba kacaplok gunung Sinunggale, beh kalingke nguluh, ajin bantes mara muncukne dogen suba sing nyidaang I Naga Basukih ngepet-ngepetang muncuk gununge mapan kegedenan lelipine sadah sambilanga maplesagan mesuang bayu, dadi embed gunung Sinunggale ane paek bena kelodne. Yan rasaang, beh cara munyin kerug sasih kaulu munyin doosane I Naga Basukih amah kenyelne, masih tonden nyidaang nguluh gunung Sinunggale.\nKacrita ne jani pelanan suba telah gading bayune I Naga Basukih masih tonden nyidaang nguluh gununge. Undukne I Naga Basukih buka keto kaaksi olih Ida Betara Guru, mawanan di gelis Ida ngandika, “nanak Naga Basukih, men kenken nyidaang apa tuara I nanak nguluh gunung Sinunggale?”\nMara keto kone patakon Ida Betara Gurune, emeh kaliwat kabilbilne madukan jengah kenehne I Naga Basukih. Sakewala buin telung keto ja lakar ngaba jengah, lakar tuara nyidaang I Naga Basukih nguluh gunung Sinunggale. Kalingke nguluh makejang, ajin nguluh muncukne dogen suba nandes. Dadi sambilanga masemu kabilbil matur I Naga Basukih, jegan pragat tinut teken sapatitah Ida Betara Guru.\nNah sasukat I Naga Basukih nongosin gunung Sinunggale, kapah ada linuh , kapah ada blabar, buina tusing taen ada angina slaung sajeroning Bali.\nNah, ada buka jani gununge tegeh-tegeh di Bali, ento kone mawiwit uli gunung Mahameru ane katuturang di Bali olih Ida Betara Guru.\nMirib tuah amonto satuane, kirang langkungne titiang nunas ampura.\ncyberspace_heaven 24 Juli 2011 23.34\nmantap,,, lanjutkan dengan translate nya bli....\nRezoum Original 24 Juli 2011 23.43\nminta Like and Comment di sini!\nGon Dir 19 April 2013 11.25\nwayah bahasa ne cirrr ...


Imamat 16 (BALI)\n1Sasampun okan Dane Harun seda kekalih, sane kasedayang antuk Ida Sang Hyang Widi Wasa rikala dane sareng kalih ngaturang geni pasepan sane tan kakarsayang antuk Ida Sang Hyang Widi Wasa, Ida tumuli masabda ring Dane Musa.\n2Sapuniki sabdan Idane: “Orahang teken belin kitane I Harun, tuah di dinane ane suba kapastiang dogen ia dadi macelep sig Tongos Ane Maha Suci di durin korden panyelenge, sawireh ditu di duur tekep Peti Prajanjiane Ulun nyinahang raga sajeroning ambun. Yen I Harun mamurug prentahe ene, ia lakar kamatiang.\n3Sasubane ia ngaturang godel sampi jagiran buat aturan panyupat dosa, muah biri-biri muani aukud buat aturan maborbor, ditu mara ia dadi macelep sig Tongose Ane Maha Suci ento.”\n4Sasampune punika Ida Sang Hyang Widi Wasa raris maicayang pidabdab-pidabdab sane kadi ring sor puniki. Sadurung Dane Harun ngranjing ka Genahe Sane Maha Suci, dane patut masiram dumun, raris ngrangsuk busana kapanditan, inggih punika kawaca miwah clana bawak, sane malakar antuk lenen, pepetet miwah sorban.\n5Sasampune punika, pasamuan Israele patut ngaturang kambing muani kekalih ring Dane Harun buat aturan panyupat dosa, miwah biri-biri muani asiki buat aturan maborbor.\n6Dane Harun patut ngaturang banteng jagiran asiki buat panyupat dosan danene ngraga miwah dosan kulawargan danene.\n7Kambinge muani-muani sane katurang antuk pasamuan Israele punika, makakalih patut kabakta antuk Dane Harun ring gapuran Kemah Linggih Ida Sang Hyang Widi Wasa.\n8Irika dane patut mulang undi antuk batu kekalih. Batune sane asiki kadagingin tanda: “Pabuat Ida Sang Hyang Widi Wasa”, miwah sane lianan: “Buat Asasel”.\n9Kambinge sane keni undi “Pabuat Ida Sang Hyang Widi Wasa”, patut katurang dados aturan panyupat dosa.\n10Kambinge sane keni undi “Buat Asasel” patut katurang idup-idup ring ayun Ida Sang Hyang Widi Wasa. Sasampune punika raris kambinge punika kulah ka Asasel ring tegal melakange, mangda sapsap dosa-dosan bangsa Israele.\n11Rikala Dane Harun ngaturang banteng jagiran punika buat aturan panyupat dosa, pabuat ragan danene ngraga miwah pabuat kulawargan danene,\n12dane patut ngambil geni saking genahe ngaturang aturan, akehipun abekan wadah geni, miwah menyan alus kalih gemel, raris kabakta ring Genahe Sane Maha Suci.\n13Irika ring ayun Ida Sang Hyang Widi Wasa dane patut mebehang menyane punika ka genine. Andus menyane punika jaga nglikub tekep Peti Prajanjiane punika, mangda nenten kacingakin antuk Dane Harun, santukan yening dane nyingak Petine punika, dane pacang seda.\n14Dane Harun patut ngambil getih bantenge punika akidik, raris antuk jrijin danene dane ngetisang getihe punika ring tekep Petine punika bagian ring arep, sasampune punika raris ngetisang ping pitu ring arepan Petine punika.\n15Wusan punika Dane Harun patut nampah kambing sane pacang kanggen aturan panyupat dosan rakyate. Getih kambinge punika patut kabakta ka Genahe Sane Maha Suci punika, raris getihe punika kaketisang ring tekep Peti Prajanjiane miwah ring arepan Petine punika, pateh sakadi sane sampun kalaksanayang nganggen rah banteng jagiran punika.\n16Kadi asapunika caranipun ngamargiang upacara buat nyuciang Genahe Sane Maha Suci, saking kaletehan bangsa Israele miwah saking sakancan dosannyane. Kemah Linggih Ida Sang Hyang Widi Wasa punika patut kasuciang, santukan genah Kemah Linggih Ida Sang Hyang Widi Wasa punika wenten ring pantaran pakemahan rakyate, tur pakemahane punika leteh.\n17Ngawit saking daweg Dane Harun ngranjing ka Genahe Sane Maha Suci buat ngamargiang upacara panyucian, kantos dane medal saking irika, patut tan wenten anak sane wenten ring tengah Kemahe punika. Sasampune dane puput ngamargiang upacarane punika buat ragan danene ngraga, buat kulawargan danene miwah buat rakyate makasami,\n18Dane Harun patut medal ngraris ngungsi genahe ngaturang aturan maborbor, buat nyuciang pamorboran aturane punika. Dane patut ngambil getih banteng miwah kambinge punika akidik, tumuli kasriokang ring tanduk sane wenten ring bucu-bucun pamorboran aturan punika.\n19Antuk jrijin danene dane patut ngetisang getihe punika ping pitu ring pamorboran aturane punika. Kadi asapunika patutipun caran danene nyuciang pamorboran aturane punika.\n20Sasampune Dane Harun puput ngamargiang upacara panyucian Genahe Sane Maha Suci, Kemah Linggih Ida Sang Hyang Widi Wasa makasami miwah pamorboran aturane, dane patut ngaturang kambing sane kari urip sane kacawisang buat Asasel ring ayun Ida Sang Hyang Widi Wasa.\n21Dane patut ngambel tenggek kambinge punika antuk tangan danene makakalih, sinambi ngangkenin sakancan kiwangan, dosa miwah kajaatan bangsa Israele. Majalaran punika dane ngingsirang sakancan kajaatan bangsa Israele ka tenggek kambinge punika. Wusan punika, dane patut ngandikayang anak sane sampun kapastiang, ngulah kambinge punika ka tegal melakange.\n22Kambinge punika jaga negen sakancan dosan bangsa Israele ka jagate sane melakang, sane nenten wenten jadmanipun.\n23Sasampune punika Dane Harun patut ngranjing ka Kemah Linggih Ida Sang Hyang Widi Wasa tumuli nglukar busana kapanditan danene, sane rangsuk dane sadurung dane ngranjing ka Genahe Sane Maha Suci, tur busanane punika kagenahang irika.\n24Wusan punika, dane patut masiram ring genahe sane suci, tumuli ngrangsuk busanan danene ngraga. Sasampune punika, dane patut medal buat ngaturang aturan maborbor buat panyupat dosa-dosan danene ngraga miwah dosa-dosan bangsa Israele.\n25Muluk wewalungane sane kanggen aturan panyupat dosa punika patut kaborbor ring pamorboran aturane.\n26Anake sane kapangandikayang ngulah kambing ka Asasel sane ring tegal melakange punika, ipun patut ngumbah panganggen ipune tur manjus sadurung ipun mawali ka pakemahane.\n27Banteng jagiran miwah kambing sane kanggen aturan panyupat dosa punika kabakta ka jabaan pakemahane, tumuli katunjel irika. Kulit, daging miwah jejeron wewalungane punika makakalih patut katunjel makasami.\n28Anake sane nunjel wewalungane punika ipun patut ngumbah panganggenipune tur manjus sadurung ipun mawali ka pakemahan.\n29Benjang pungkur pidabdabe puniki patut kalaksanayang kantos salami-laminipun. Rikala tanggal dasa sasihe sane kaping pitu, sawatek wong Israele miwah sakancan wong sunantara sane wenten ring pantaran wong Israele, patut pada mapuasa tur nenten dados magarapan, santukan rahinane punika kalintang suci. Ring rahinane punika patut kamargiang upacara pabresihan buat bangsa Israele, buat nyuciang ipun saking sakancan dosannyane, mangda ipun prasida dados suci, manut sopacaraning agama.\n32Sang Pandita Agung, sane sampun kaduijatiang tur kasuciang antuk Ida Sang Hyang Widi Wasa buat nylediinin ajin danene, dane sane patut ngamargiang upacara pabresihane punika. Dane patut ngrangsuk busana kapanditan,\n33tumuli ngamargiang upacara panyucian buat Genahe Sane Maha Suci, Kemah Linggih Ida Sang Hyang Widi Wasa, pamorboran aturane, parapandita miwah rakyat Israele makasami.\n34Upacara puniki patut kamargiang ngataun apisan, buat nyuciang bangsa Israele saking sakancan dosannyane. Pidabdab-pidabdabe punika patut kalaksanayang kantos salami-laminipun. Kadi asapunika Dane Musa nglaksanayang indike punika, sakadi sane sampun kapituduhang antuk Ida Sang Hyang Widi Wasa.